url: =Tuni Ka Vakna: Singapore khuapi sung ~ Hau Za Cin :: ZOMI DAILY\nTuni Ka Vakna: Singapore khuapi sung ~ Hau Za Cin\nposted on 8 November 2014 at 9:54 pm Lomkholna: Article, Hauzacin\nTuni Ka Vakna: Singapore khuapi sung\nKhuapi sung vak ngeilo cih mah khuapi sung vak ka cimtak thei mahmah hi. Mite sumbuk ah van en, van lei in pai zungzung mah leh kei bel ka khankhiatna singkung suangtum nim dildial na mun mah ka mitkha ah om masa den hi. Vaphual te leng ziaiziai in, vasate ham ziaiziai a, singkung te a dum dildialna mualkuam mah nuam kasa den zaw hi. Tua pen piangsakpa bawl mual leh guam, luipi te omna gammang ahi hi. Ahi zongin tuni ka vakna mun pen khuapi sung gammang ahi hi.\nSingapore khuapi sungah vak kha leng paina peuh ah mawtaw lampi kizik dimdiam a, khe tawh lamkanna ding nangawn kiciangtan sitset hi. Lampi khempeuh ah meivak khuam kiphut in zan cianga taang ding meivak kibulh liapluap hi. Lamlai zong mawtaw nih leh thum pai theihna ahih leh a vekpi in lampi khenna gidung bangin kizik dimdiam a khialh theih cih bang hilo hi. Khe tawh vak ciangin zong tua teng kimu ahih manin nisa khut tawh kiliah kawmkawm mah in tuate kimu daudau hi. Lamgei a singkung kisuante lah a vekpi in a gol hilo sawnsawn ahih cianga nilim a kingah teei hangin a vekpi in nilim khin zolo hi. India khuapite banglo in lamgei ah nektheih zuakna, tui zuakna, muamkhum zuakna cih bang khatzong omlo a, sumbuk bek ah van kituam zuak sitset hi.\nSumbuk peuh mah a dawl ahih leh ‘kahleitai’ (escalator) kithuah a, khe tawh pai nuam taleng kahlei duappi khat kidok hanhan in hong kai tazen hi. I gim ciang tawldam hangin i nawhpai nop ciang kipai mengmeng nuam hi. Ahi zongin kahleitai om napi va nawh pai susu zong mite hong et dan khat nuam mello leuleu hi. Inn khan tam zaw leh dawl nih leh thum ciangte peuhmah manlang taka kah theih nadinga ‘khauluai kaklei’ (elavator) kibulh te bel a kizenna khat om bilbel. Thadah man zong hilo, ut lua man zong hilo, a tawldam leh a nuam (a diak in vangik khai le’ng) himawk hi. Bishan Shoppping Mall J8 kici ah a dawl 4na dong Guitar khau lomkhat lei dinga kahleitai ah 4vei ka kivialhtoh leh khe tawh mualtung kah sang tawldam zaw a, ka tuaksuk lam zong kahleitai mah ah kidoksuksak leuleu in a tawldam hong suak pah hi. Bishan MRT Station ah North-South Line zuatna ding bang kahlei sawm zong a pha gina mello pen kahleitai kibulh ta leuleu a, khe tawh pai pak ding pen a kahleitai hong ngaksak nuam sese ahih manin a nuam ahih hang a nopvallua zaw tawh kibang hi. MRT Station khat peuh i lut cianga i maia limlakna limlangpi ah i mel hong dawksak duaiduai den uh bel muhnop sa khin den khol keng!\nMRT (Mass Rapid Transportation) meileng sungah i tuan ciang i tunna ciangciang a min hong gen uh a, a meileng sungah zong a kimu dingin kigelh a, a station i pusuah ding ciang zong paungaihna tawh a gen kikkik se uh pen a sep ding uh omlo lua in 3vei tak a genkikkik hilo in a kizenzia uh a lahna uh khat na hi gige hi. A theikhial a omloh nading mite a khualna uh na hizen hi.\nLamdang ka sak leh Singapore te in thupi a sak uh pen – sumbuk golpi MALL a kici peuhmah lut leng a sungah Naupang Pattahna (Children Development Centre) nam tuamtuam a omsak uh ahi hi. Laipilna kisinsakna Tuition Centre maw, pau leh ham siamna ding sinsakna Language Centre maw, thutheihna leh khuamuhna khansakna Knowledge Development Centre cih bang a tuamtuam a koih zeizai uh ka haza mai hi. Banghangin Zomi te in Zogam ah hih bangin naupang pattahna ding mun tampi kibawllo hiam cih hong ngaihsunsak a, hong khasia sak hi. Mite in a tate uh, naupangte sangkhak ciang a pilna sinna uh khawlsan lo in a sanginn pua lam ah pilna sinna mun tuamtuam ah puak in a lawm a gual tungah a theihna a tuanna dingin hanciam uh a, Zomi te in naupangte sangkhak peuh leh lokuanpih, sakol hawlsak, kel ann zongsak, naukem in inngaksak hizen hi hang! Mite in a tate uh pilna zonna, pau siam sinna, thugen siam sinna, laigelh siam sinna, lawmta kikholhdan siamna cih bang a tuamtuam na sinsak ngakngak uh hi. Naupang tan 1 pan tan 6 dong pen pau leh mathematics bek limtak in sinsak diak se uh hi. Pau thei kei leng thu tampi i thei zongin kigenkik theilo, kihilhsawn theilo. Khuak manlang mahmah taleh tuat theilo, manlang takin nambat tawh gualkhia thei kei leng i khuak manlangna a zatna tawm hi. Tua manin ‘siamna’ (skills) tuamtuam a kisinsak ma un a naupang lai vua a kisap pen uh bang hiam cih ngaihsun masa in tua pen – Maths leh Language hi a, sinsak masa pen pah uh hi.\nNaupangte sangkah sak dan uh, a lai hilh dan uh pen lamdang kasa leuleu hi. Ganhing tangthu bekbek nipi kalkhat sung bang hilh in a kalkik ciang Singkung lopa thu bekbek, a kalkik ciang vasa tangthu bekbek, a zom ah ngasa thu, etc cih bangin khat khit khat a banban in hilhse uh hi. Gawm khin gawp lo in a banbanin sinsak se uh hi.\nSiam kei teh, thei kei teh, thei teh cih kammal te zang hetlo in pilvai takin kuamah nopmawh sak ding kammalte na zang hetlo uh hi. A thapia theithei dingin na kisinsak uh a, a ziakaite zong na ziakai uh cilo in a manlangzaw in na hih lecin bang a phatuam tam ci zen uh hi. Bawhlung suih bang a thahatte in a suih ciang ‘hatlua teh’ cilo in, ‘na thahatna kidek in, na tha sitbawl zaw in, tha tamlua kisam lo hi’ cilel uh a, mawhsakna leh nopmawh a sak ding uh kammalte na zangkha hetlo, a zatkhak ding uh na kidawm uh hi. Pilvai kasa a, a pilte gamtat dan tua dan na hizaw hi. Zomi te hunkhat lai bang: hat lua, hatlo lo, dak lua, ziakai lua, tha neilo maw, anne lo maw, etc cih bangin kikam khauh vatvat thei mawk hi (tun bel tuaci nawn kei hang in).\nSingapore ah vuikhu a om lo bek hilo in phalbi nangawn a omlo ahi hi. Leitung laizang equatorial line ah om ahih manin khua hun vot, sa cih bang omlo in a tawntungin sa den himai hi. Ni in a kapna mun kibang den a, a tung pan suk kap veva den ahih manin sa mahmah hi. Zogam pen Khuakhal ciang ni in tung pan suk kap a, Phalbi ciang a sawi lamin kap in khuavot hi. Zogam bangin Singapore ah ni kiheilo a, sawi kap omlo hi. Tua manin namsia leh thokang tam a, innlawi bang phe maimai vetse hi. Zawhngeu adingin meilum a kihai den kullo in innuai khawngah lum le uh zong lum lel ahih manin mun nuam a suak hi. Tua manin zawhngeu tam a, a kikhawi ahilo zong innkim innpam ah vak ngeingai uh hi. Zawhngeu omna ah zusa zong a nek ding un a om kisam a, ahi zongin Singapore zawhngeu te in zusa ne lo bilbel uh hi. Zusa te pen a za kikap den ahih manin a mul uh lang theuthau a, nek dingin zong limci lo hi. Tua manin zawhngeute nek ding numeite in zankim dekdek ciangin puak uh a, zawhngeu annpiate bang zawhngeu in thei ahih manin delh vangvang uh hi. Thau kelkul in ihmumu lel uh hi. Zawhngeu anpia pawlkhat pen lawmte in ‘nungakpite hi’ ci se uh hi.\nSingapore a dung tai 40 Km leh a vai tai 20 Km ahih manin a gamgi nawl tuak pen ko khua Murlen pan Tonsim tan khawnga gamla hilel hi. Khe tawh pai leng zong gamkhat pen nikhat in kitung lua mahmah a, kinileh zo ding cihna hi. Ahi zongin khuasung meileng MRT om ahih manin nai khat sungin khualu leh khuataw kitung man a, khuanawl leh khuanawl zong tuabang mah ahi hi. Khuasung meileng noplua mahmah ahih manin mawtaw neih kisam lo a, Bus khawng bang a tuang ding tawmlua in ei bek i tuankhak hun zong tampi vei om mawk hi. Meileng nangawn ei guak bek i tuan khak hun om phial mawk hi (zan kim meileng te ah tuangkha leng).\nVan zuak van lei baihsak uh ahih manin a hoih in kibawl mello a paih pah theih ding pian vive in zuakse uh hi. Chinese te bangin a kumthak sim un a van uh a tamzaw laih uh a, a thak sitset kum khat kikhom dingte tawh laih den zo mawk uh hi. Innsung, innpua, vankoihna, vanzat cihte a lui nena pangpalen kai cih bang nianua omlo mawk hi; siang sitset mawk hi. Leitunga gam siangtho pen a cih mah bangun a khuasung bek siangtho lo in amau innsung leh innkim zong siangtho sak sitset uh hi.\nTenna inn nuai ah nek leh dawn zuakna sumbuk om pahpah ahih manin nuamtak in kisapte kilei ziauziau thei hi. Sumbuk bek ah va delh a van va lei ding cih hi sese lo in inn gei pan zong kisap tampi kingah khin zo ahih manin vaiveng mahmah hi. Mawtaw khawng bel a man tamlua mahmah ahih manin a nei nuam taktak te bek mah in a nei uh hi. Kisap mana neih hilo in a deihte in a neih uh ahi hi. Mawtaw laidal (license) leina pen a mawtaw man sangin tamzaw den mawk hi. Tu laitak bang mawtaw laidal leina dingin SGD90,000 pan SGD 1 lakh bang tung mawk ahih manin a mawtaw man zah nih bang a pha suak hi. Tua pen a gam neu lua in mawtaw tamlua ding khakna namkhat hi a, a lei nuam peuhpeuh in lei ziauziau ding khakna namkhat zong ahi hi. Mawtaw license man bekbek tawh zong gamdang ah mawtaw hoih nih leh thum kileithei ta thamtham hi!\nKa meh ding lei a ka ciahkik leh meh zuakna nitak nai 1 kikhak ding pen minit 10 khawng bek na omlai a, ka lei zangzang leh ka leikhit ciang sumbuk khempeuh zong nai 1 cingta ahih manin hong khak zangzang uh hi. Nai golpipi, mantam pipi bulh tuanlo uh hi. Ahi zongin a hun tawh kituak in sem uh a, a hun in kipan in a khak hun a cih uh a cin ciang khak lel uh hi. Zomi te in nai tul tampipi man i bulh nangawn a nai en manlo in i om kha thei zen hi. Hunlap a nasem Singapore gam khangto a, hun lap a nasemlo gam tampi Singapore zah in khangto zolo mawk hi. Mipi in zong khantoh ding utzaw uh ahih manin hun lap in diang ziahziah uh a, kuamah ziakai nemnum cihte om lo hi. Ei hun i lap i kei leh ei zoma in na sem masa a, ei a ziakai, mi a phalo kisuak ziau hi.\nZomi te in zong i etteh ding a om lam ka phawk kawmkawmin ka meileng hong khawlvat a, ka tuakna ding mun ah tuak in kahleitai ah ka dingto a, leinuai pan leitung ka pusuak ciang guah na zu seuhseuh ahih manin khuahun themkhat na vot zaw deuh hi. Leinuai ah gul bang kitholh henhen MRT meilengte nop mahmah lel a, i tuan ding ciang zusa kua kullut i bat tei sam hangin i tunna ding mun kitung ziauziau ahih manin leinuai panin sak leh khang sim leh mal kilet khin dikdek hi. Khantohna i cih zong a tunglam vive na hikhin khol kei e, leinuai a kitholh ziauziau a utna mun peuh ah zusa phih banga pusuak ziauziau theih zong khantohna namkhat na himawk ei ka ci hi. Meileng kongkhak pusuak in ka innlam zuanin ka pai a, nisa taleh Zolukhu khuk kullo, guahzu taleh Zolukhu khuk kullo dinga a tungdal a kibawl suak sitset nuai ka tawn a, nisa thuaklo, guahmal thuaklo in inn ka lut hialhial hi.\nPu Lengtong Pauno laphuah ka phawk a, ZOGAM HONG PAL DING HI ciin kei zong ka innkong ka hon kawm in ka lungsim ah ka kinem hi.\nPrevious: Chin State khuapi Hakha ah akituahna thu ~ Dr. Vumson\nNext: Tulaai Leitung Thuthang Tuamtuam Updates November 8, 2014\nMalaysia, Subang Jaya ah innkhat meikanggawp in mi 4 si ~ ZD


timestamp: atn

url: =COVID-19 Updates (Zomi) | CAP Tulsa\nAbeisa kum sung teng Sangkah dan kilaih na tawh kisai lungduai tak in nong theisiam nate tung ah lungdam ung. Sangnaupang te leh Siamah te Sang nasem te cidamna tawh kisai ki kem na ah nong huh na te tung zong lungdam ung. Hih bang in nong hanciam pih na hang in asawt lo in Sang ki hong kik ding hi cih hong zasak nuam ung.\nMonday, March 22 ni pan ki pan, Innkuan pih te Sanginn sung ah Sangkha leh dawn hih thei kik ding hi, tua ahihmanin mawtaw koihna (parking) ah dawn kul nawn lo ding hi. Ahihhang naupang ten schedules A/B tawh sangkah lai ding uh hi.\nMonday, April 5 ni pan kipan kalkhat teh ninga Sangkah kik ding hu hi. April ni 5 ni Sangkah ki theih na ding in Sangkhan khat ah naupang tawm leh Sang nasem mi tawm bek kikoih ding hi.\nHih bang khensat na pen anuai a tawh kituak in kikhensat hi:\n- Nasem mi te simna (staffing data)\n- COVID-19 cases om zah ciamteh na\n- Sangnasem mi ten vaccines sutthei na\n- Kal khat ni nga sangkah na ding in Sang thukhun te laih na\n- Sangsung ah hoihtak siantho na te neih na\n- Sang nasem mi te leh Naupang te cidam na tawh kisai en den na\nHih bang in ninga sangkah theih na ding athupi zuih ding dan te om hi. Tua ahih man in Sang nasem mi te, naupang te leh innkuan pih ten siangtho na tawh kisai zuih ding te hoih tak zuih ding kisam ding hi.\nAnuai ah te pen innkuan pih te zuih ding kikem dan ding te hi. Hih thukhun te pen Sangnasem te thukim na hi:\n- Sanginn sung ah ulian khat bek lut thei ding hi\n- Sangdawn/ kha na ah maituam (mask) kisam ding hi, Akisap leh sanginn pan zong kila thei hi\n- Families will be required to properly wear face masks at all times\n- Hehpihna tawh Sanginn sung ah khat leh khat agamla om na tawh kisai zuih ding kisam hi\n- Sangdawn/kha na ah hehpihna tawh signed in or signed out na man khinteh aman lang in pusuak pah in.\n- Hehpihna tawh safety signs tawh kisai leh reminder zuih ding te na zuih suak ding hong hanthawn ung.\n- Nakhut sawp pahpah in, akisap leh (sanitizer) zang in.\nInnkuan khempeuh in Sangki hong kik ma in zui ding te hoihtakna sim ding uh kisam hi. Hehpihna tawh hih link ah zuiding thukhun laibu tawh kisai na sim un.\nTulaitak in ahun val kem na ki hong nai lo ding hi. Aki hong thei kik ding teh Sangnasem te hong thei sak kik ding hi.\nHih bang in Sang ki hong thei kik na ding in NulehPa lam pan lungduai tak in nong sep pih na te tung ah lungdam ung. Sang naupang te leh Sang nasem mi te cidam na leh amuan huai kikep na pen athupi pen hi.\nAmi in Sangkah kik ding pen February ni 1 Monday ni ki pan kik ding in khensat na ki nei hi, A/B kikhen na tawh ahun zui in Sang ki kah ding a, March 12 Friday ni dong tua hun khen na tawh Sangkah ding in ki khensat hi. Hih bang in hunkhen na tawh Sangkah na pen COVID-19 natna pan ki lawh mi atawm zaw na ding in December kha pan ki pan khentat na aki nei hi. Tua ahih man in hih hunkhen in Sangkah na tawh kisai thukhel na khat peuh peuh aom leh hong ki zasak kik ding hi. March kha Sangkhak (spring break) khit teh hih hunkhen in Sangkah na tawh kisai khat vei hong ki zaksak kik ding hi.\nFebruary ni 1 Monday ni Sangkah kik ciang, Sangkha Sangdawn dan tawh kisai hong thei sak nuam ung. Sang hong khak innkuan pih ten mawtaw tung pan tuak kul lo hi, naupang te cisa teh pen mawtaw tung pan kiteh nawn lo ding a, Sanginn sung ah kiteh ding hi. Azen zen in, na ta ah ci asat leh wellness khan ah NulehPa ten a dawn dong ki koih phot ding hi. Hih tawh kisai thu thak te na theihbeh nop leh Sang inn thukhun (temporary family handbook) ah (link) ki en thei hi ahihkeileh Sang inn ah zong phone tawh ki dong thei hi.\nIh Khua sung ah natna angah number khang ahih man in, agamla Sangkah ding pen January 29 Friday ni dong kikhan to hi. Tua hun sung teng in Siamah ten innkuan te tung ah phone tawh hong check den ding uh hi.\nFebruary ni1 ni teh Sang ki hong kik teh A/B schedule tawh Sangkah ki zom suak ding a, Siamah ten ki dawm tak in nasem ding uh hi. Hih bang in A/B tawh Sangkah na pen March 12 dong kizom suak ding a, adang khensat kik na aki neih leh hong kithei sak kik ding hi.\nInnkuan pih akua mah peuh in neklehdawn akisam te pen CAP tawh nasem khawm Sangpi te kiang pan kila thei ding hi, tua pen innkuan huh (family support) te kiang ah ki nget thei hi (Family Resources - Zomi). CAP Tulsa pan neklehdawn huh na pen ami tawh Sangkah kipat ding February ni 1 ni teh ki nei kik pan ding hi.\nCOVID-19 natna angah mi khang ahih man in, Phalbi Sangkhak aman khit Sang aki hong kik teh agamla tawh Sangkah kik ding in ki khensat hi. Sang khem peuh pen January ni4 Monday ni pan January 15 dong 100% agamla tawh sangkah ding uh hi. MLK holiday khit January 19 Tuesday ni pan kipan, A/B aki khen sa mah bang in ami tawh Sanginn sung Sangkah ki pan kik ding uh hi. Hih tawh kisai innkuan te tung phone tawh thu hong ki zaksak ding hi.\nCAP Tulsa nasem mi ten sangkhak sung leh Sangkhak khin agamla sin na tawh kizom suak ding ahih man in, akua mah peuh ading amuanhuai thei ding in lam en ung.\nSangkhak sung teng Innkuan te ading neeklehdawn huhna pen CAP tawh nasem khawm Sanginn pi te leh innkuan huh te tung ah ki dong thei hi. CAP Tulsa pan neeklehdawn tawh kisai huh na pen ami in sangkah kik ding hun January 19 pan kipan huhna kipan kik ding hi.\nCAP Tulsa in sanginn 10 a vekpi in a beisa A/B schedule nih khen in a kahsak sa mah bang in, kahsuak lai ding hi. A cih nop na in ah, kal khat ah ni nih sanginn ah a mingiat pai aa kah suak lai ding uh hi. Cidam na leh kidal nang’ zuih ding thu (protocols) te zui kawm in sanginn te kihong lai a hih lam, innkuan pih te ong lung muangsak nuam ung.\nSanginn te kihon na hang in, naupang te a thupi laisin na leh lunglut tak aa laisin na ah kihel na, innkuan te nasem kuan theih na, neh leh dawn ngah theih na leh a dang kisam tuam tuam te Family Support tung tawn pan ngah theihna te a kizom in ong pia zo hi ung. A/B Schedule kikhen na tawh, natna ah kiphokhiatna a tawm zawk nang’n, sang naupang leh sanginn nasem te sanginn sung ah hun khat sung in a om mi phazah a ki ciangtan hi.\nHih khensatna te ka neih uh ciang in, mun tuam tuam te ii makaih lamlah na te zui in ka bawl uh hi aa, tua te pen: Head Start Zumpi, Ih khua (state) leh ih kim leh pam (community) sung pan COVID-19 natna phazah khoptuahna (data), CDC, Oklahoma State Department of Health, leh Tulsa Health Department te a hi hi.\nCidamna lam aa a sem tuangsiah mi te in, tu nai i neih zum khakna (holiday) hang in natna a ngah mi ong khangto beh lai ding hi cih ummawhna a neih uh zong ngaihsut sa in ka om uh hi. Mailam thu piang ding a kizom in ka en cik suak lai ding uh aa, thu khel ding a kul aa leh zong ong za sak ding hi ung cih, innkuan te ong lungmuang sak nuam ung.\nKhua hun kician gen theih loh laitak hun sung, sanginn te ki hong suak kik theih nang leh resource tuam tuam innkuan ten’ natna sung pan lau om lo, muanhuai takin ngah theih nang’n a kizom in lungduai tak in thu nong zui kawikawi na te hang’n lungdam mahmah ung.\nTu laitak sang a kah khin sa innkuan te in zumpi (Admissions Office) pan a ta te ii sangkah kik hun gelna tawh kisai a ki cian zaw in zaksakna email a ngah ding uh hi. Theih huai vai thupi phone sapna te, phone pan lai khak na te leh email pan lai khak na te na ngah theih nang un, na phone numbat, na min, na omna mun, leh na email te a thak laihna na neih leh, hehpihna tawh hih mun ah na laih sak in. CAP Tulsa Innkuan te kizop na tawh kisai theihhuai thu.\nTua masiah bel, na ta leh a sangsia te a gamla pan laisinna, na ta ii sanginn ah ann nektheih lakna leh innkuan te aa ding vai a kihawm sak a hi Sinkhawm Ni laisinna lai lakna te mah na zom suak lai in. 2020-2021 Sangkah kum ah CAP Tulsa Sang pen Augustkha ki hong thei ding in lam en ung.\nFamily Support aa nasem tangmi te leh a dang panpihna piakna lam a sem nasem mi te in no ii na kisap bang bang uh ong huh ong panpih ding om den hi cih phawk in. Family Resources (Zomi).\nJuly 29, 2020 - 3:00 p.m.\nKumpi Sang te ii thukhun leh State sung ah COVID-19 aneitam lai ahihman in Sang ki hon ding pen August 31, Monday ni in ki hong ding hi. Sangnaupang tawm bek Sang ki kah sak ding hi. September kha dong ahunval kepna (before & after care) kinei lo phot ding hi. Tua mah bang in online pan laisin ding te zong laisin dan ding te tawh kisai Sanginn lam pan hong theisak ding uh hi. Sangnaupang te ii innkuan pih te tung ah huhna tuamtuam ahithei bang bang hong kipia suak ding hi. August ni 10 ni leh tua kal sung teng Sangkah ding leh kah loh ding tawh kisai, innkuan pih te lunggulh nate phone tawh hong ki dong ding hi.\nSangnaupang te ii innkuan pih te leh nasem mi te ii amuanhuai tak aom theih ding leh cidam ding pen ko ading thupi pen hi. Tua te tawh kisai khensat ding leh sep ding tampi kinei lai hi, thu thak aom leh zong innkuan pih te tung hong kizasak ding hi. Na lungduai na leh nong theisiam na te tung lungdam ung.\nMay 22, 2020 - 2:00 p.m.\nJuly kha ni 6 ni in SummerU Sang ki hong kik ding tawh kisai athupi theihsakna teng innkuan te tung ah hong kithei sak ding hi, tua theihsakna te hang in Sangkah kik ding leh kah loh ding khensetna ah tampi hong huh ding hi.\nJuly ni 6 SummerU Sangki hon thei na ding in June 22 ni a kipan Siamah te’n nasem kik ding uh hi. Cidamna tawh kisai nasem te ahi CDC te thukhun aom mah bang in Sangkhan size tawh akituak kikep dan leh kidop dan ding te ahi zong, siamah sung pan na asem thei ding zah tawh akituak in, Sangkipat ma leh Sanghun khit ahunval kepna (before&after care) te kinei thei lo ding hi, naupang khem peuh Sangkah kik thei lo ding hi. Gennop na in naupang khem peuh ading SummerU KhalSang kahna ki nei thei lo ding hi. Tua ahih man in July ni 6 ni akah thei ding te June 12 ni anunung pen koih in hong kizasak ding hi.\nNaupang te Sangkah kik na in innkuan te ading amuanhuai ding in lung gulh hi ung. Ko ading athupi pen in CAP Nasem mi te leh naupang te leh a innkuan pih te ii amuanhuai tak in om thei ding leh cidam na ding pen thupi pen hi. Tua ahihman in CAP Tulsa Cidam na tawh kisai nasem te, SangSiapi te leh CAP tawh nasem khawm Innkuan huh (family&children’s Services) te kipawl khawm in abeisa hun sung teng cidamna ding leh amuanhuai tak in om thei na ding in na kisem khawm hi, tun zong muanhuai tak in Sang akah thei na ding in zuih ding te hong ki thei sak ding hi.\n· Sang hunma leh Sanghun khit hunval Naukepna (Before or After Care) kinei lo ding hi\n· Sangkha leh Sangdawn na pen mawtaw koihna (Parking lot) ah kinei ding hi\n· Naupang te leh nasem te Sanginn sung alut ding teh cisa kiteh ding hi\n· Sangkha leh Sangdawn hun ahun ki khanto ding hi.\n· Sanginn sung ah nasem te leh naupang te bek lut thei ding hi, innkuan pih te leh, midang ahawh nuam te ahih zong volunteer ding te ahi zong kilut sak lo ding hi.\n· NeklehDawn te zong package tawh kipia ding a, innkuan annnek dan (family style) in ki ne khawm nawn lo ding hi.\n· Sangkhan sung lut ding teh Khutsawp ding hi, Sun ann nek khit teh ha ki nawn sak lo ding hi.\n· Azenzen in naupang khat peuh peuh in damloh na ahi zong cisa ahihkeileh adang natna aneih leh aompak theih na ding khan zong kibawl hi.\nJuly kha ni 6 Sangkah thei te a ding theihsakna pen hibek hi lo hi, July ni 6 acing ma dong hong ki thei sak toto ding hi.Hih KhalSang SummerU akah lo te zong 2020-2021 ading Sang na ap khit nak leh August kha Sangpi ki hon teh Sang kikah kik thei ding hi cih zong hong thei sak nuam ung.\nHih Sangkah kik sung teng innkuan khempeuh ading naupang te kidawm tak in kep ding pen thuppi pen hi ci ka thei uh hi,tua ahih man in Head Start zumpi, CDC,OKDHS leh Tulsa Health Department pan kikep dan ding athak thak in hong ki zasak toto ding hi. Adang dotnop na neih leh hehpihna tawh innkuan huh (FSS) te na theisak un.\nMay 8, 2020 - 11:17 a.m.\nTulaitak natna tawh kisai geelna leh theihsakna aom toto mah bang in, white House, CDC, Oklahoma State Cidamna tawh kisai zumpi te, National Head Start te leh adang kumpi tawh kisai zum te pan khensat na tawh July ni 6 ni Monday ni in Sangkipan thei kik ding hi. Summer U KhalSang pen Monday July ni 6 ni pan Thursday July 30 ni dong kinei ding hi.Hih tawh kisai innkuan huh (family support specialist) ten phone tawh hong theisak ding hi. Head Start te,CDC te,OKDHS te leh Tulsa Health Department te kiang pan kikep dan ding te hoihtak kizui in Sang ki hong ding hi ci hong thei sak nuam ung. Kikep dan ding zui dan ding athak aom leh zong innkuan te tung hong theisak ding hi ung. Adang theih nop na neih leh CAP website www.captulsa.org ah na en un.\nApril 17, 2020 - 3:41 p.m.\nLegacy plaza leh Support Service Omna Sang te kikhak lai ding a, HQ Nasem te zong Friday May 29 ni dong inn pan nasem lai ding uh hi.\nApril 1, 2020 - 11:12 a.m.\nCOVID-19 natgual hang in Pilna tawh kisai zumpi ahi ( The State Department of Education) leh CAP tawh nasem khawm Kumpi Sang te khentatna tawh kizui in CAP Tulsa Sang pen tukum Sangkah kum abei dong June ni 4 ni dong ki khak ding hi.Tua ahihmanin Summer U KhalSang zong aom leh aom loh ding pen mai kal sawn ah khentsat na kineih khit teh hong kitheisak ding hi. Inn ah naupang te laihilh dan ding hong hilh ding website athakkhat zong ki vaihawm laitak hi. Hehpihna tawh CAP website www.captulsa.org leh CAP facebook ah thuthak theihsakna te na en zel ding hong hanthawn nuam ung.\nMarch 26, 2020 - 12:48 p.m.\nOklahoma State Pilna tawh kisai zumpi (The Oklahoma State Department of Education) ten 2019-2020 Sangkah kum a ding Sangkhak ding leh online tawh laisin ding in thukimna nei uh hi.Hih Sangkhak na tawh kisai CAP Tulsa in Head Start zumpi pai dan ki zui hi, Tulaitak apiang thu tawh kizui in Head Start zum leh adang Sang ten Tulsa Cidam na tawh kisai zum ( health department ) pan thukhun te azui mah bang CAP Tulsa in zong tua thukhun zui ding in khentatna ki nei hi. Hibanglaitak in naupang te leh innkuan pih te ahoih pen huhna piak thei na ding leh CAP nasep te ading amuanhuai na ding gelna kinei hi. Tua gelna te akiciat khit teh CAP nasep te leh sangnaupang te ih innkuan pih te, phone tawh ahi zong, website leh facebook pan ahi zong hong ki theisak ding hi. Na lungduaina uh leh nong theisiam na te tung lungdam ung.”\nMarch 17, 2020 - 10:29 a.m.\nCAP Tulsa in cidam na leh amuanhuai tak om thei na ding in COVID-19 natgual tawh kisai thuthak aom bang bang hong kizasak toto ding hi.Hih natgual tawh kisai ahun zui in kikhel ahihman in, tulaitak thuthak zaksakna pen anuai ah kisim thei hi:- Oklahoma State pilna tawh kisai zumpi ( Oklahoma State Department of Education) ten COVID-19 natgual akilawh loh na ding in thukhun hong piak mah bang in CAP Tulsa Sang khem peuh Monday March 23 pan April ni 3 Friday nidong Sangkhak ding hi.\n- CAP Tulsa zumpi Legacy Plaza zong April ni 3 Friday dong kikhak ding hi.\no Naupang Sangap na pen captulsa.org/apply/early-childhood-education ah ki ap thei hi.Sangap te kimuhkhop dotna (interview) pen CAP Sang aki hong kik hun April kha teh McClure ah ki nei thei ding hi.\no 2020-2021 Sangkah kum ah Sang hong kah kik ding Sangnaupang alui te Sangap nai lo ih om leh CAP Sang ki hong kik ding hun April kha sung mah in McClure Sang ah kiap kik thei ding hi.Adang theih beh ding thuthak aom leh aom bang bang social media (facebook)pan ahi zong, phone tawh ahi zong CAP website captulsa.org/covid19 pan hong ki thei sak ding hi.\nMarch 16, 2020 - 5:44 p.m.\nOklahoma State Pilna tawh kisai zumpi ahi (Oklahoma State Department of Education) pan COVID-19 natna kilawhloh na ding thukhun tawh kizui in CAP Sangkhem peuh Spring break Sangkhak khin teh March 23 Monday ni pan April 3 ni Friday ni dong Sang kikhak suak ding hi. Neklehdawn kisam innkuan ii om khakleh CAP Sang te leh adang kipawlna te (“grab and go”) neklehdawn lak theih nading mun te ki vaihawm hi. Tua amun te ding pen CAP website ah March ni 20 ni Friday ni in ki suak sak ding hi. Tua khin teh Innkuan huh (family support) ten zong innkuan te phone tawh hong sam ding uh hi, akisap leh inn ah neklehdawn hong puak ding uh hi. COVID-19 tawh kisai theih beh nop na neih leh CAP website ahi captulsa.org/covid19 ah ki en thei hi.\nMarch 15, 2020 - 10:24 p.m.\nTulaitak CDC te thupiak na leh deihsak na tawh ki zui in, mi 50 pan a tung siah kikai khawm thei lo, om khawm thei lo ding ci a hih man un, thuthak zaksak na a om kik masiah, CAP Tulsa Headquarters a nasem khempeuh in inn pan na sem ding uh hi. Tua a hih man in, tulaitak Legacy Plaza a Admission Office ki khak a, innkuan kua mah pai thei lo ding hi. March 16-20 sung CAP Tulsa Schools khempeuh spring break sang kikhak a, thu dang tuamtuam a om kei nak leh Monday, March 23 ni sang ki hong kik ding hi.\nMarch 13, 2020 - 10:19 a.m.\nCOVID-19 husan natna tawh kisai thu thak aom bang bang hong ki zasak toto ding hi.Hih natna aom sung teng khualzin dan ding tawh kisai zaksakna ah natna kidal dan tawh kisai nasem te ahi (the Centers for Disease Control and Prevention CDC) te tung pan thuzasak na te anuai ah hong thei sak kik ung.\nHih spring break Sangkhak sung teng in US sung leh gampualam ah khualzin ding ahihkeileh mundang gamdang pan na inn ah zin hong tung ding aom leh anuai ah zui ding thu pawl khat hong thei sak nuam ung.\nCAP Tulsa nasep te bek a ding\n- Atung ah thu tawh akituak in thu piang na neih leh nasep na Ulian te supervisor te kiang ah thuzasak pah in.\nCAP Tulsa Nasem te leh Sangnaupang innkuan pih te adin\n- CDC te thukhun tawh kizui in “Level2 and 3 aom gam” ah khualzin na hih leh mi dang tawh ki gamla na mun ah nang bek na om phot ding kisam hi. (ni 14 sung om ding kisam ding hi)\n- Cisateh na thermometer te zang in nikhat nih vei cisa teh na tawh na cidamna en den in. Bukkhun leh husan haksana na neih leh naneih loh zong en in. Tua bang natna dan na neih leh na siavuan te kiang thu zasak in ahihkeileh Emergency room (ER) ah pai in.\n- Hih COVID-19 tawh kisai adang theih beh nop aom leh Tulsa cidamna taw kisai (Tulsa Health Department) ah zong ki dong thei hi. Phone nambat pen 918-582-9355 hi.\n- Azenzen in hih atung a lai aki at mah bang in na cisa in damlohna na neih leh kampan akiteh cisateh na te zang in na cisateh in. cisa (100.4° F /37.8° C or atamzaw) ahihleh inn ah om in Sang ahihkeileh nasep hong pai nai kei in. Nai 24 sung na ci asat nawn kei leh adang husat na tawh kisai natna (Gentehna: bukkhuh) natna na neih nawn kei leh, nai 24 sung natna tawh kisai zatui nek ding akisap nawt loh teh Sang ahihkeileh Nasep hong pai kik pan in.\n- Mipi zat mawtawpi, taxis ahihkeileh adang mipi tawh zatkhawm tuang theih te tuang kei in. - Mihon om na mun pai kei in ( Gentehna: Zipaina (shopping) ahihkeileh Movie etna) adang mihonpi om na ah pai kei in.\n- Mi dang khat tawh kimuhna kihona na neih ding leh na kikal ah kihal na om sak in (letmat 6 ki hal sak in)\n-Hih bang hun lai tak mi khat leh khat natna kilawh ding baih mahmah hi. Coronavirus natgual kilawh dan ataangpi in gen na:\n- Bukkhuh ahihkeileh hahchiai na pan- Mikhat leh khat kimuhna gentehna ki khoih na ahihkeileh khut kiletna\n- Natna lungno omna mun na khoih khin teh tua na khut tawh na kam, na nak ahihkeileh na mit te khut sawp lo in na khoih na pan zong kilawh thei hi.\nTua bang apiang loh na ding anuai a dan zui in kidal na kinei thei hi: - Seconds 20 sung satpiang leh tui tawh na khut mantak in sawp den in.\n- Alcohol tawh akibawl khutsiang sak na te zang in (60% alcohol ahihkeileh atamzaw)\n- Na Sangnaupang ten akhut hoih tak asawp ding huh in.\n- Natna kilawh loh na ding nata aci anat leh inn ah om sak in.\n- Bukkhuh teh ahihkeileh hahchiai teh na nak leh na kam pen na kiu zang in hum in.\n- Damlohna (cold ahihkeileh Flu) aneih te gei ah om kei in.\nHih thu tawh kisai ahihkeileh khualzin na tawh kisai theibeh nop na neih leh anuai a website ah ki et thei hi:Centers for Disease Control and Prevention (CDC),Oklahoma State Department of Health Tulsa Department of Health\nMarch 12, 2020 - 9:42 a.m.\nInnkuan pih mimal khat ciat cidamna, amuan huai tak om na ding leh na hoihtak sep theih na in ko ading athupi pen hi. Tulsa sung ah COVID-19 (coronavirus) natna tawh kisai zaksak na kikup na tampi kinei hi. COVID-19 cih pen husan na pan apiang natna lungno nam khat hi, tua lungno pen cisa, bukkhuh leh naaklah na hong piang sak thei lungno nam hi a, mihing khat leh mihing khat kilawh theih natna hi.\nCAP Tulsa pan behlap in natna pan kidal na ding in Tulsa Health Department (THD) te tawh thukizakna kinei den hi, tua khit teh Tulsa Health Department (THD) ten natna pan kidal ding dan hong hilh mah bang in kiimlehpaam ah akilawhtheih natna pan kidal ding dan te kizui hi. Tulaitak hih apiang thu tawh kisai US (United State) sung om Sang te akhak om lian nai lo hi.\nHih natna pan kidal na ding leh kilawhloh na ding in Spring Sangkhak sung teng Sanginn sung avekpi in lungno that na zatui tawh ki siansuah ding hi. Head Start te thukhun tawh kizui in siansuah na kinei ding hi. Hih natna abei dong in akisam bang bang siansuah na kinei suak ding hi.\nNang leh midang te natna lungno a ngah loh na ding cidam na tawh kituak gamtat nate ii zuih ding thupi hi.Tu te pen:\n- Atawm pen second 20 sung satpiang leh tui tawh na khut sawp den in\n- Huih sung ahihkeileh nakhut sung ah bukkhuh ahihkeileh hahsiai (sneezing) ken\n- Nakhutsawp lo in namit, nakam leh nanak lawng ken\n- Adamlo te ngei ah om kei in\n- Navan zat te leh na khat peuh peuh na khoih khit teh lungno that na tawh siang sak pahpah in\n- Naupang te aci anat leh inn ah om pih in\n- Khua hun kilaih sim in flu shot kisut sak in\n- Tuithawl, nawithawl, hai leh um leh bel te siang sak den in\nSpring break Sangkhak sung in khualzin ding nahih uh leh hih COVID-19 virus natna om ahih man in hoihtak na ngaihsut ding tha hong pia ung.Tua tawh kisai theihbeh nop aom leh hehpihna tawh The Centers for Disease Control (CDC): https://www.cdc.gov/coronavirus/2019-ncov/travelers/index.html website ah en in.\nNang ahihkeileh na innkuan sung ah damlohna COVID-19 virus natna angah aom leh siavuan te theisak in, apua na pai teh ahihkeileh inn ah na om teh zong cidam na tawh kituak om dan te na zui ding kisam hi.\nTua COVID-19 virus tawh kisai zuih dan ding te Tulsa Health Department website ah at uh a https://www.tulsa-health.org/coronavirus-disease-2019-covid-19ah ki en thei hi. Adang thei beh nop na neih leh the Centers for Disease Control https://www.cdc.gov/coronavirus/2019-ncov/about/prevention-treatment.htmlwebsite ah ki en thei hi.


url: =2008 Upadi a palsat uh hi ding :: ZOMI DAILY\nposted on 11 December 2014 at 9:54 am Lomkholna: Myanmar, News\nMakaipi guk kimukhopna ding pen Union Parliament in a kingen ahih manin, aana nei kumpite in lim takin a ngaihsut loh uh phamawh ding hi.\nHih pen mimal khat in a nget hi zenzen lo a, a sang pen aana neite kithukimin ngetna ahi hi. NLD bek cih bang in ngetna hi zenzen lo a, 2008 tawh telcingte kilomkhawmin ngetna ahih manin, aana neite in a thupi san mahmah hamtang ding uh hi. A zenzen in a san nop het kei uh leh amau teek in a bawl 2008 upadi a palsat uh hi ding hi.\nUpadi zuun phat ding tawh kisai-in No. 436 pen mi awn 5 valin minthuh in a kingen khin hi a, tua banah tu hun tawh a kituak lo tampi om lai hi, ci-in mipi lam panin zong kician takin genna tam khin mahmah hi.\nPresident in mipite tungah a TV panin a genna ah, “Union Parliament in upadi zuun phat theihna aana nei hi,” ci-in tam veipi a gen khit banah ka tavuan hi loin, kisaina zong ka nei kei hi. UP tavuan ahi hi, ci-in gen beh lai hi. Tua a deihna in, “Upadi zuun phatna hangin mailam ah Democracy tawh kalsuan theihna ding leh kumpi hong semte a dingin matutna hi ding,” a cihna ahih lam mipi in kitel kim pah hi.\nUpadi 4na bangin mipitel cing pen 75% om a, upadi 14na bangin galkapte 25% om hi. Hih 25% thu bangbangin 75% gamta ding i hi hiam? Tua bang hi zenzen leh Union Parliament in hih 2008 upadi hangin buaina pen a suveng zo lo i hihna hong kilang sak hi. UP ah ci le hang Min Aung Hlaing leh U Thein Sein zong a kihel ahi uh hi. Mai kum kitelna ah deihin deihta kei le hangin NLD mah in hong zo ding hi. ASSK ci le hang MP khat ahih banah Upadi vai lam saipi tavuan zong a kipia ahi hi.\nTua ahih manin hih ngetna pen i suan leh muan teng kihona ding ahih manin, hong nei thei le uh pha ding hi.\nRef: Daily Eleven Dec. 2 laimai 2 leh 3\nPrevious: ZYA Weekly News :: 05 December 2014\nNext: Tai kidemna – Sumkuang & Bilpi\nTusung ZYA nasep maban pawlkhat\nMacau khuasung ah Typhoon Hato huihpi hangin mi 3 si, 84 liam\nMawhnei Mi Diktangte (Justification a zom)


url: =Tukhang khangnote’ khan ~ Dr. Pau Khan En :: ZOMI DAILY\nposted on 23 June 2019 at 4:59 pm Lomkholna: Article, Paukhanen\nTukhang khangnote’ khan (The Youth of this Generation) ~ Dr. Pau Khan En\nLeitung khang tangthute en le hang ngaihsutna thuthakte kum za om simin a na kikhel tohtohna teltakin i mu thei hi. Ahi zongin kum zalom sawmnih (twentieth century) bei kuan ciangin kum zalom khat ngakzo lo-in kum sawm lom (one decade) sung cih phial dingin thungaihsutna hong kinak khel pha mahmah hi. Kum (1980-2000) sungin Hunkhen thu pomzia (post–modernity) le Leitungbup huam ngaihsutna (Globalization) te-in leitung buppi hong zeel ziahziah ta hi.\nHun khen thu pomzia hangin tangtawng ngaihsutna ahi thuman khat bek om (absolute truth) pan in thuman i sak bangbang aman hi lel hi (relative truth) cih thu hong lang mahmah pah hi. Thuman le maan lo pen i et na tungah kinga zaw lo (objective truth) in tua na a en nu a en pa tungah kinga zaw hi, (subjective truth) cih ahi hi.\nTua bang mahin leitung zong a nei tuam om sese lo-in zang khawm ni, zangkhawm zeekkhawm ni cih hi-a, gam khempeuh ah sum zuak zum bawlna company te (multi-national company, transnational company) hong om to pah zuahzuah hi. Hih globalization kici taang leitung ngaihsutna ah a kilang pen zia le tong (characteristic) in kidemna (competition) ahi hi. A zote khang toto ding a, a lelte kia suksuk ding hi, cih hi mai hi.\nHi banga khanghun a kikhek laitakin khangthak hun a nei, pilna siamna a sin Kalay University a om, Zomi Siamsin Kipawlnate in Laisin kum 2017-2018 kum ading “Siamsin Magazine Volume 5” na sunga suahsak dingin thului (article) hong nget uh ciangin ka lungdam a thului khat kong gelh pah buatbuat hi. Ahangin amaute khangthak hun ah i muan i suan ding, i gam i lei le i minamte hong makaih dingte-uh ahi hi.\nNawl khin theih loh ding tukhang leh mailam khangthak hun adingin i mi poimawhte- uh ahi hi. Kam dang khat in ci le hang tu khang leh mailam a ding a, a kithawi khol a kiging khol pilna siamna nei khangnote uh ahi hi. Tua ahih manin “TUKHANG KHANGNOTE’ KHAN” cih thulu bulhin ka ngaihsutna pawl khat hong pholh khia in Siamsin tuailaite zong ka vaikhak nuam hi.\n1) Tulai Siamsin Khangnote in pilna mahmah hong bulphuh veva ding uh ka deihsak masa hi. Sangman ding leh degree ngah maimai ding ciang bek hi lo-in amau sin pilna siamna (major field) tektek theihpi a hong theih, siam pi a hong siam ding uh ka lunggulh mahmah hi. Pilna peuhpeuh a val om het lo hi. University a siamsin Khangnote aw, na sin uh thu (major subject) khempeuh siam mahmah dingin hong hanciam un. A zo, aman leh a tunga ka gen mah bangin degree ngah maimai ciang bek hi lo-a, a siamngiat ding leh i gam i lei, i minam sungah a zang khia thei ngiat dingin hong hanciam un cih kong vaikhak nuam hi.\n2) Tukhang a Khangnote’ Khan ding aka deih, ka lunggulh leh Siamsin University a tuamtuam a om tuailai Khangnote ka vai khak nop thu in pasian mahmah mangngilh loh ding ahi hi. Pasian masak lo-in kikhawsuak zo lo hi. Gam leh lei, i minam kipuah zo lo hi. A tomin ci le hang midangte ading kinung ta zo lo hi. Tua bang ka cih ciangin Pasian thu bek ngaihsunin sang man ciangin hunbit Pasian nasem ding a cipah ka hi kei hi.\nTua pen Pasian’ hong teel thu hi ding hi. Ahi zongin Pasian phawk kawm zahtak kawm a na sep khempeuh Pasian nasepna mah hi pah hi. Tu laitak in i minam sungah i kisap lian pen in hunbit Pasian nasem ding sangin Pasian bulphuh leitung nasem tampi i kisam zaw pek hi. Bang hang hiam cih leh tua pen taangzai zaw thuk bun zaw hi. Ka khualzinna a ka giahna hotel khatah laikhat na kisuanga tua lai in,\n“Lawh nei dingin sin in (Learn to earn)\nNuntak nadingin lawh nei in (Earn to live)\nTaangpite’ na sem dingin nungta in (Live to serve)”\nci-in lai na kisuang hi. Ka lungsim hong khoih hi. Hi kasa peuh mah hi. Pilsinna i kungmui in taangpite’ adinga nuntakna hi thong hi. Pilna na sin laitakin nanu napa, nakhua natui in nang hong lamen hi. Na Pawlpi in nang hong lamen hi. Kawlgam bupin nang hong lamen hi. Tua tetungah na hoih sem ding (to serve) in nang hong kilemen mahmah hi. Pasian bulphuh in nikhat ni ciangin minam makai leh gam makai na hih ding lamen in nang hong kilemen hi. Tukhang, Khangnote’ Khan in Pasian bulphuh khangnote hih ding mahmah thupi pen hi.\n3) Tukhang Khangnote’ Khan ding a, a lungulh huai mahmah khat in muhkholhna (vision) neih ding ahi hi. Mailam kum sawm, kum sawm nih, ah Zomite koi ci kalsuan ding cih muhkholhna neih ding kisam hi. Muhkholhna (vision) nei om kei leh minamte kiam duaiduai ding hi. Ahi zongin tua Muhkholhna pen mimal khat bek muh kholhna hi lo-in mikim muhkholhna (common vision) ahih ding kisam ding hi.\nTua bang mah in tua Mulkholhna zong sepna in a zuih ding kisam lai ding hi. I minam leh i gam i lei adingin Muhkholhna nei makai leh tua muhkholhnate a sem ding makai tampi i kisam hi. I minam pihte-in Siamsin Khangnote tung panin tua bang a Muhkholhna leh mangmatna (vision) a nei, tua Muhkholhnate a semkhia makai nong hih ding uh hong lamen hi.\nI minam leh i gam i lei adingin Muhkholhna (vision) nei-in tua Muhkholhna (vision) pen sepkhiatna (action) in a zuih ding kisam ding hi. Hi kei leh i Muhkholhna (vision) pen zalmang (dream) bek hong suak ding hi. Tua ahih manin Tukhang Khangnote’ Khan ding a ka lunggulh in Muhkholhna (vision) mahmah hong neih ding uh ahi hi. Tua phot lo-in i minam le i gam i lei kipuah kizuun zo lo ding hi.\n4) Tukhang Khangnote’ Khan dinga ka deihsak lian mah khat in Gamsung ki-ukna (politics) ah kihel ding ahi hi. Kum 50 taang (1962-2010) bang khakcipna (restriction) i thuak hi. Tu-in i deih zah le i lamet zah ahih nai loh hangin tua henkol damdam in hong kisut ding tawh kibang hi. Hih hun laitakin pilna nei tuailai khangno tampi gam ki-ukna Nainganzi (politics) ah kihel ding kisam hi. I kihel kei leh mite’ nuai ah i om den ding hi. Tho to-in ei zong i deih na i awsuah ding (voice) kisam hi. Pasian nasem ding tua zah in i kisam pak nawn kei ding hi.\nAhi zongin gam ki-ukna (Nainganzi) lam leh kumpi nasem lamah (civil service) tampi i kisam lai hi. Tua ahih manin Tukhang a Khangnote aw, i minam leh i gam i lei puah ding in ki-ukna (Nainganzi) a zui khangno tampi hong kipia khia un. Hong panpih dingin i minam bup in kong ngak uh hi. Hi pen biakna nasep zah mahin a siangtho, a manpha, a haksa nasep ahi hi. Kipiak khiat (sacrifice) kul hi. Baih lo, ol lo hi. Ahi zongin i minam le igam i lei na it uh leh sep loh in pha mawh hi. Ei in i sep kei leh mi-in hong sem ding a mite’ khut nuai ah i omom ding hi.\nKei lunggulh ngel ah bel mai 2020 kitel hun ciang peuhmah in Zomi Siamsin Khangno sungpan in nih leh thum hong kidok khia in mekuang hong lui a, tua te mah Zomibup in me pia pah ngiat a Zomi tang mi hong hih dinguh ka lunggulh le ka thungetna ahi hi. Nainganzi peuhmah nawlkhin khakha lo-in thutak in sunglut in makai hihding tum dih ni. Siamsin khangnote aw, hong hanciam un.\nTua zah khat mahin kumpi nasepna (civil service) ah zong pilna nei Tukhang Khangnote tampi lut dih ni. Khat le nih i om kiaukiau hi. Lungdam hi hang. Maingal tuam hi hang. Gam le minam ading a nuntak theihna, nasep theihna leh gamtat hoih gamtat pha teci pan khiat theihna tua mun ahi hi. Khangno tampi kumpi nasepna sungah hong tualbual le-uh cin cih i minam bup taangin kong hanthawn hi.\nTukhang Khangnote’ Khan dinga ka lunggulh thu a ngana in khangnote lungsim taangzai a, a huam kim ding (inclusivism) cih ahi hi. Ei Zomi sungah zong ki batlohna tampi i nei hi. Kampau awsuah, i kibang kei hi. Teenna mun le mual kibang lo-in a kual a kual in i om hi. Biakna pawl (denomination) in hong khen lai hi. Hih bang nianua lak a, a om Zomite khatlekhat kigimneih lo-in i kihuaikim nading pen Tukhang a Khangnote’ Khan ding ahi hi. Kipuaseh ding baih a, kihuaikim ding haksa hi.\nHita leh Tukhang a Khangno Siamsin mipil misiamte-in a minam a hiang a meng khempeuh puaseh het lo-a, sungtumin huaikim ding kisam hi. I kibat loh i kilamdannate kitelsiam kisang siam a thupi lapi a om ciangin lawng khat a ging zo ziahziah dingin i om ding kisam hi. Hih in Tukhang Khangnote’ vaipuak hingiat hi. Ei Zomi nam bek hi lo, sak le khang a omte leitungbup a om khangnote tawh suakta tak in kizom kipawl thei in mite thusim le zahtak banga a om theih ding pen tukhang Zomi Khangnote vaipuak lian pen ahi hi.\nTung Pasian in Kalay University a om Zomi Siamsin kipawlna thupha pia hen la, akhang akhangin kip semsem zai semsem ta hen! A minam bup uh Kawlgam bup adingin zattheih pilna siamna a nei minamte suan minamte muan leh “Tukhang Khangnote’ Khan’ a hoih a, a zeem le a zuun zo dingin i biak Pasian in hong siam ta hen! ci-in thupha kong paih hi. Rev. Dr. Simon Pau Khan En (Ph. D, D.D) Zomi Siansin\nPrevious: Naupangno abuan pasal khat aciltang ki tankhiatsak in si\nNext: USA, Tulsa pan Lia Niang Sian Cing (Nahnuai, Samte beh) in hongnusia\nU 20 World Cup A lung luut te aa diing


url: =A gilsung ah Cocaine vankham apua khat Bangkok Airport ah kiman :: ZOMI DAILY\nposted on 11 September 2017 at 4:35 pm Lomkholna: Brazil, News, Sawltak, Thailand, World\nA gilsung ah vankham Cocaine apua khat Bangkok Airport ah kiman\nThailand, Bangkok Airport ah Brazil gammikhat alutsawm laitak in Checking kibawl a, agilsung ah vankham Cocaine kimu ahih manin kiman cih Bangkok Post pan kiza hi. Thai Authorities te genkhiatna ah nungkalsung in akiman hi a, Cocaine pen 1.3kg hi in, amanzah pen 6.5 Million Bath bang manneiding hi ci’n Sunday ni in genkhia uhhi.\nTua akiman Brazilian gammi nihte pen kum 27 aphakhin Paulo Henrique Pires Do Nascimento leh kum 35 aphakhin Elsonias Coleta Da Silva cihte ahi uhhi.\nHihte lakah khatpa pen Thai gamsung ah aomsa, atualbialsa ahihi. Alawmpa in agilsung ah Cocaine honkhat nawmvalh in Bangkok Airport pan alutsawm laitak in akiman ahihi. Alawmpa akimat ciangin Thai gamsung ah aomsa penzong Hotel panin kiman khiapah hi.\nHih Cocaine tepen Thai gamsungah summet bawlnadingin azuaksawn sawm uh ahihi.\nBangkok Airport ah akimanpen Paulo Henrique Pires Do Nascimento hi a, Ethiopia gampan in Thai zuanin ET617 Flight vanleng tawh atung ahihi. Avanteng lading in Luggage Collect na phual ah apai ciangin Thai Police te’n na encikpah uhhi.\nThai gamsung ah Brazil gammi te’n vankham Cocaine hong lutpih khading hi ci’n thu zakhol uh ahih manin, tua Brazil gammipa hoihtak in Checking bawlpah uhhi.\nX-ray tawh Scan akibawl ciangin agilsung ah muanmawhhuai vanhonkhat kimu takpi hi. Tuaciang in Police te’n thusitna neipah uh a, anunung ciangin tua Brazilian gammipa’n Ethiopia gampan in kongpaima in Cocaine honkhat ka nawmvalh mahhi ci’n genhia hi.\nTuaciangin Thai gamsung ah avaikhakpa, apuaknading Hotel zong theikhia uh a, alawmpa zong akiman ahihi.\nRelated: Bombi sungtenkawm ah vankham apua numei 4 Yangon Airport ah kiman\nVankham puakzia zong atuamtuam himawk hi. Nungdiak August khasung inzong Yangon International Airport sungah numei 4 te’n bombi sungten kawmkal ah vankham “Heroin” pua uh ahih manin kiman uhhi. Tua numei 4 tepen Shan State sungpan hi uh a, Yangon panin China Airlines tawh Taipei alengkhiat madeuh in akiman uh ahihi. Sawltak #zomidaily\nPrevious: Kum 52 aphakhin papikhat avengpa in ciangtawn tawh asatgawp laitak Video kikhahkhia\nNext: Mehhuan gim namsialua ahih manin vengta kitotlawh in mikhat in sihlawh, 3 liam\nEimi namdang pasal neite ka muhna\nMi hampha i cih kuate hiam?\nKaal Thum Sung U.S.A. ah ~ Pu Zokhai


url: =LESSON 13 | MARCH 21 – 27 NUMEI LE ZU ~ MUC\nLESSON 13 | MARCH 21 – 27 NUMEI LE ZU\nAdmin 10:35:00 AM Articles, Sabbath School Lesson\nLESSON 13 | MARCH 21 – 27\nNUMEI LE ZU\nTU KAAL SUNG SIM DING: Pau. 31; 8; Job 29: 15; 1Kor. 1: 21; Mang. 14: 13\nKAMNGAH: “ Na thatang teng numei tungah beisak kei inla, na sum khempeuh numei tungah zang kei in. Numei in kumpipa siasak thei hi.Lemuel aw, ka thugen hong ngai in. Kumpite in zu nek huai lo a, mi ukte in khamtheihzu a duh ding hi lo hi.” Pau. 31: 3 -4.\nPaunak in a thupatna ah pa ii thuhilhna tawh panin (Pau. 1: 1; 8: 4), nu ii thuhilhna tawh a thugen khawl hi (Pau. 31:1). Lemuel in Solomon min dang khat hi ding hi. Lemuel’ nu in Solomon’ nu hi ding hi. A nu\nin kumpite pelh ding: zu le numei pulaak hi. Khensatna om lo pi-in numei le zu tawh kikhial lo ding hi. Kumpipa in a nunzia kidop mahmah ding kisapzia hih thunihte tungtawnin pulaak hi. Numei hoih in thupha ahih hangin zu in siatna hong tun pelmawh hi. Pa in tate pilna ngah theih nading lampi hilh a, nu in tua lampi pan lampial lo-in zuih ding hanthawn hi. Nu ii thuhilh na zuih\nkeileh, pa ii gen thute in a mawkna suak ding hi.\nZU LE MIIHNG\nMun khatkhatte ah zu dawnna pen lawm le gual kikholhtheihna khatin zang uh hi. Mikim khatte in zu a dawn ding uh ciangin, zu hai tawikawmin khat le khat tungah ‘na khansau ta hen,” kici-in nuamsa mahmah uh a, a taktakin zu in khansauna susia ahihlam phawk lo uh hi. Cidam nadingin zu tawmtawm dawn ding hoih hi, ci-in kigen hi. Ahi zongin Lai Siangtho in tua bang thute in zuau thu hi, ci hi. Zu dawnna in siatna tawh hong kipelhsak lo hi.\nPau. 31: 4, 5, 8, 9 sim in. Koi bangin, kumpipa’ nasemte bek hi lo, Pasian thuzui mi khempeuh in nuntakpih ding hiam?\nJob in mittaw mite a dingin mit, khebai mite a dingin khe ahi dingin ka nungta hi, ci hi (Job 29: 15). Tua bangmahin kumpipa le mi huh zo ding khempeuh in cimawh genthei mite huh ding kisam hi. Kuama thusimloh nawlkhin thuak mite a’ding i dinkul hun om ding hi.\nZu in mihing ngaihsutna khelthei hi. Zu in kumpi, makaite siasak hi. Makai khat in zu a dawn manin thutang tawh nasem thei lo a, a hoihnate mu thei lo hi. Zu in thusia khat thuhoihin musak, thuhoih khat thusia-in musak hi. Zu in a sia le a pha khentel theihna susia hi. Zu dawn kei un, cih thu in pilna hi a, mi khempeuh zuih ding ahi hi. Bang hang hiam cih leh, a siangthonate le a sianglo nate khentel theihna kisam hi, ci hi (Siam. 10: 9, 10).\nZu ii siatna a thei lo kua om ding hiam? Zu hangin khangno tampi kisia hi lo hiam? A dawn mite susia banah, midangte zong susia hi lo hiam?\nSIHNA HONG TUNPIH ZU\nPau. 31: 6- 7 sim in. Koi bangin natel hiam?\nLai Siangtho in bang gen hiam cih ngaihsut lo hileng, Lemuel’ nu in khamtheihzu dawn ding phamawhsa lo hileh kilawm hi. Ahi zongin Lemuel’ nu ii gen thute tawh kituak lo banah (kumpipa in zu dawn kei hen, ci-in gen) Paunak sung a kigen thute tawh zong kitukalh hi. Paunak sungah zu dawn kei in, ci-in hong hilh hi.\nPumpi zawngkhal, a si ding mite, ama pumpi susia ding na khat pia lehang a hoih sangin kisia tektek zaw hi. Tua bang mahin a lungkia mi khat zu pia ci-in, tuiduh mahmah mi khat ci vapiak mah tawh kibang hi.\nI pumpi kepcing ding Pasian in hong deih takpi hi, ci-in a um hia-a, Pau. 31: 6,7 in thu-um mite tungah kigen hi lo hi. Tua banah Paunak sungah “ a si dektek mite’ cih kammal in migilote a cihnopna kammal hi. “ Lungkham mite” cih kammal in a zawnna, kithuhilhna a manglo siatna tawh kidim mite cihna kammal ahi hi.\nSatan le a pawlte in siatna i bawl theihtheihna ding lampi tuamtuam vaihawm tawntung uh hi. Pasian in mihingte nek le dawn dingin hong piak mehgah mehteh, an cihte ‘gu’ a suak dingin Satan in bawl hi. Gu in pumpi taksa, lungsim ngaihsutna khempeuh susia hi. Tua hi leh, Satan in ukzo pan hi. Zu hangin siatna kici khempeuh kikhial khin hi. Gong kidek zawhloh manin siatna in hong vukcip hi. Zu hangin siatna khat khit khat kibehlap hi. Ellen G. White, Temperance, 12.\n“Zi hoih pen suangmanpha sangin manphazaw pek a, ahi zongin zi hoih ngah ding haksa mahmah hi.”Pau. 31: 10.\nZi hoih a cih kuate hiam? Pasian a zahtak zi banah pilna tawh kidim zi hi ding hi. Zi hoih tawh kisai Pau. 1: 20 – 33; 3: 13 – 20; 4: 5 – 9 in zong pulaak hi. Pilna pen mihing bangin a gamtatna nei-in pulaak hi. Zi hoih in zong pilna tawh a nungta mi, nuntakna nuamsak hi.\nPau. 8 sunga pilna le zi hoih enkak in. Pilna’ manphatzia in zi hoih tawh kisai bang pulaak hiam?\nZi hoih in manpha-in, zi hoih neite hampha hi (Pau. 31:10; 8:35). Zi hoih in ngun le kham sangin manpha zaw hi (Pau. 31: 10;\n8: 10, 11)\nZi hoih in a innkuan a dingin nasem hi (Pau. 31: 14; 8: 19) Zi hoih in pilna tawh kidim hi (Pau. 31: 26; 8: 1)\nZi hoih in mite’ pahtakna ngah hi ( Pau. 31: 28; 8: 34). Tuhunin theihna siamna khang mahmahin, i pu, i pate’ khang hun kithei kha ngeilo thute tu-in a kithei khia thu tampi om hi. Ahi zongin amau hun a mite a pil zawkna kimu tuan lo hi. Martin Luther King, Jr. in, “thauvui thautangte i makaih a, mihingte i makaih khial hi,” ci hi.\nZi hoih khat ii neih zia le tong in, thadah lo, (Pau. 31), nasep hahkat, mawk om mawkmawk lo hi. Zi hai ahih leh bangmah sem lo, a thadah mi hi (Pau. 6:6; 24: 33, 34). Zi hoih ii nasep in tangzai mahmah hi. Biakna hahkat mi hi-in, inn sung nasep nusia lo hi. Lawptakin nasem hi (Pau. 31: 13). Upna thu ah citak zi hi napi, thunget hahkat zi, Lai Siangtho simhat zi ci-in kiciamteh lo bilbel hi. Martha bangmahin a sepna peuh ah kician, na hoih a sem hi, ci-in kiciamteh hi (Luke 10: 38 – 40)\nPau. 31: 12, 15, 18 sim in. Bang hangin zi in nasem tawntung hi ding hiam?\nZi in khawl hun nei ngei lo hi. A nungta buppi, a sih mateng nasem hi (aneu 12). Zan hunsung nangawnin nasem hi (aneu 15, 18). Kizenin, a nasepna bangbang daupai lawhcing hi. A tavuan puak zo mahmah hi. Tua bang hi kei mawk leh, innkuan kisia ding hi.\nPau. 31: 20, 25 sim in. Tawmno hun sungin a sep bang nate pulaak hiam?\nNasepna khat peuh hanciamna, cihtakna kisam hi. I sep na khat peuhpeuh, a hoihna, a manphatna, hun in pulaak hi. Tu le tu-in a kidawkpah kei zongin, mailam hunah kilangkhia veve ding hi. Pilna tawh nasem i cih ciangin, mailam hun ngaihsun kawmin sepna ahi hi; tu le tu-a hamphatna ding bek ngaihsuna sepna hi lo hi.\nMang. 14: 13 ah tuhuna i sep nate mailam hunah i ngah ding hamphatna pulaak hi. “ Tu a kipanin Topa thu-ah a si mite mi hampha mahmah ahi hi, cihna gelh in, a ci hi. Tua ciangin Kha Siangtho in, “ Hi takpi hi. Amaute’ nasepna thaman in amaute zui ding ahih manin a nasep dimna panun tawlnga-in nuamsa-in om ding uh hi,” ci-in a dawng hi.\nNa zi, naseppih numei, lawm, sia khat peuh, innkuanpih, numei hoih hi-in, nang a dingin a hongsepsak nate hangin koi bangin na lungdamna lak ding na hiam?\nZI HOIH IN DEIHSAKNA NEI\nPau. 31: 26 – 31 sung sim in. Zi hoih khat ii omzia bang pulaak hiam? Kua kua hi taleng, bang hangin tua thute thupi mahmah hiam?\nTu quarter sunga i thusin bangmahin kampau in vanglian mahmah hi. Zi hoih i cih in a pil gamtat, zia le tong hoih nei ahihna kimu thei hi. Pilna i cih in i kampau mukpau cihte banah gamtat zia le tong kician neihna zong ahi hi. Zia le tong hoih in i kampau a makaih ciangin bangzahin kampau in vanglian mahmah hi.\nPau. 31: 30 sim in. A kimangngilh pahpah hi mah taleh a thupi mahmah bang thu hong hilh hiam?\nPuatham melhoihna peuh hoihna-in kingaihsun kha zel hi. Lai Siangtho in tua bang hoihna in khemna hi, ci hi. Numei’ hoihna taktak in lungsim hoih, sunglam hoihna hi-in tua hoihnate gamtat zia le tong tawntungin kimu khia thei hi. Melhoihna beimang pak ding a, gamtat zia le tong hoih ahih leh, kip tawntung hi. Minthanna, melhoihna in sehnel tunga lai kigelh bang ding a, nuntak hoih, gamtat hoih ahih leh, maimang ngei lo ding hi. Ellen G. White, God’s Amazing Grace, 81.\nNa nuntakna ah kipuahphat lai ding a om hiam? Picing nuntakna dingin thunget bel hi mah naven, bang sep khiat kul hiam?\nSIMBEH DING: Khamtheih zu lunggulhna panin zongsatna hoih lo tuamtuamte hong lunggulhsak manin, thu ngaihsut theihna khuak nasep susia hi. A siangtho le a niin, a hoih le hoih lo khentel theihna bei hi. Pasian zahtak lo Nadab le Abihu in , a siangtho lo mei tawh meihal biakna pia uh hi. Pasian kiang pan mei in amaute kangtum hi. Ellen G. White, 3T., 295.\nNaupang le khangnote in Pasian zahtak zia ding a neutung pan mahun kisin uh hen. Lai Siangtho sunga thute sim uh hen. Paunak sim uh hen. Paunak sungah numei hoih in nasep hahkatin, siamgan-in a innkuante puansilh guan hi. Annek tuidawn ding vaihawmsak hi. Mi cimawh gentheite huhin kem hi. Inn sung 1vai kisam khempeuh amah mahin makaih hi. Tua bang numei in thadah mite’ an ne lo-in, kumpi’ an ne hi, cih thute sin uh hen. Pau. 31: 13, 15 – 17.\n1. Bang hangin zu peuhmah pelh ding in lampi man hi thei hiam? A tawp khakna ah khamtheihzu dawnna hangin bang hoihna piang peuh mah hiam? Zudawnna hangin siatnate ngaihsun in.\n2. Theihna hau mahmah taleng, pilna kingah hi pah tuan lo hi. Pilna nei napi, bang mah thutheihna nei lohna sangin theihna hau mahmahin pilna neihloh pen lauhaui zaw hi lo hiam? Leitungah pilna nei lo, theihna bek hangin siatnate ngaihsun in.\n3. Zi hoih ii nunzia ngaihsun pha in. Koici bangin numei, pasal thu-um a kua mapeuh in zi hoih ii zia le tongte nuntakpih thei ding hiam?\n4. Paunak in nuntakpih theih ding thu tampi hong hilh hi. Upna, i zuih thute in a thu bekin theihna hi lo-in nuntakpih theih ding thute ahihlohzia hong hilh hi lo hiam? Nuntakpih ding thu le a thu in theihna kikhen thei ahih lohzia na phawk hiam?


url: =Thupha puak minam ~ T. Sawm Lian :: ZOMI DAILY\nposted on 14 March 2017 at 3:00 am Lomkholna: Article, Sawmlian\nTu hun mi tamzawte in thupha ngah i ciah ciangin neihsa sum le pai, inn le lo hoih, pilna siamna neite hi a, ahih hangin hih munah ‘thupha’ i gennoppen Jesu leitung mimawhte hong tan ding a kumsukna, mimawhte tan dinga a sihna thu leh, sihna zo a a thawhkikna lungdamna thu ahi hi. Sum le pai i cih pen a thupi mahmah laitakin, a zatna lam a maan kei leh innkuan kisiatna, veng le pam tawh kimuhdahna, leh Jesu tawh kigamlatna suak thei hi. Thupha ngah minam i cihte pen thupha puak minam hi uh a, a ngah thuphate pen amau bekin zeek loin, mite ading, veng le paamte ading leh Pasian adingin a zangkhiate ahi hi. Tuate thupha pen kipin, kho-in, khangto semsem hi.\nI. Minam i cih bang?\nZomi te’n minam i cih pen, Mikangte in nam bangzah hiamin khen uh a, a taangpi thu-in Nation & Tribe tawh kizul pen ding hi. Concise Oxford Dictionary in hih bangin na gencian hi : Nation – A large aggregate of people united by common descent, culture, or language, inhabiting a particular state or territory ci a, tribe – A social division in a traditional society consisting of linked families or communities with a common culture and dialect ci hi. Minam i cih ciangin gencian a haksa mahmah thu hi a, a taangpi thu-in – pau, ngeina, zia le tong, ciindan tuam a nei genna hipen hi.\nII. Thuciam Lui in thupha a gendan\nThuciam Lui huna thupha tawh kisai-in, galte zawhzawh nading, an le tui kiningcing nading, mite adinga na hoih sem, thupha bawl suak theih nading, cidam nading, leh a kitam gen pen ‘ta tampi nei a suan le khak pung ding a thupha piakna’ ahi hi. Ta tampi nei-a pun nading tawh kisai a genna pawlkhatte : Pasian in nate thupha piak ciangin, “Ci pha-in, tampi pha-in, tuipi sung dim un…” (Pian 1:22) ci a, Adam leh Evuah thupha pia-in, “Ci pha-in tampi pha unla, leitung dimin zo un…” (Pian 1:28) ci hi.\nNoah thupha a piak ciangin, “Pung unla, tampi pha-in leitung dim un” (Pian 9:2), Isak in a tapa Jakob thupha pia a, “…Vanglian Pasian in nang thupha hong pia-in, hong pungsakin, tampi hong phasak hen” (Pian. 28:3), Pasian in Jakob thupha pia a, “..Pung inla, tampi pha in. Minam khat leh minamte honkhat nang sung panin piang ding a, nang sung panin kumpite zong piang ding hi” (Pian. 35:11), Pasian in Abraham thupha pia-in, “…nang tampi kong phasak ding hi. Nang pen minam honpite’pa na hi ding hi” (Pian. 17:2-4; Isai. 51:2) ci hi. Topa in Hannah thupha pia a, tanu nih leh tapa thum neisak hi (I Sam. 2:21), Pasian in Israel ninam leh Judah minamte kigawmkik ding thu leh, thupha pia a, tampi a phaksak nading thu gen hi (Ezek. 37:26).\nIII. Thuciam Thak sunga thupha a kigendan\n‘Thupha’ kici pen Thuciam Thak sungah Sawltak Paul leh Nungzui Peterte in, nopsakna, kilemna, hehpihna leh dikna ci-in gen uh hi. Tua a gen thute uh pen Jesu Khris in ei mimawhte hong tatna thu mikim in theih nading leh mawhnei, a si ding mite in hotkhiatna a ngah nading ahi hi.\n1) Nopsakna thupha : Mi nuamsa i cihte kuate hiam i cih leh, mi gi lote thu a zui lo mi, mi mawhte gamtat banga gamta lo mi, mi a thusim lote tawh a kipawl lo mi hi a, Topa thu sung beka nuam a sate ahi hi (Late 1:1,2). Topa thu a thei nai lote in nopsakna taktak nei lo uh hi. Singbul suangbul, dawi le kau lau-in, kithoih uh hi. Topa Jesu eite adinga si ahih lam thei loin, suakta i hih lam a thei lote nuntakna pen gimhuai mahmah hi. Mi thumaan lo leh mi a nuaisiahte thu bangin nungta uh a, lunggimna lianpi leh lauhna tawh kidim uh hi. Tua ahih manin tua bang mite tungah Khristiante in nopsakna thupha i puak kisam hi. Pasian deihna bangin Kha Siangto ki-uksakte pen nuntakna leh nopsakna tawh kizom hi (Rom 8:6).\n2) Kilemna thupha : Leitung nuntakna i suutsuut ciangin Jesu Khris a nei lo mite nuntakna leh gamah kilemna taktak om thei lo hi. Tu hun leitung in a buaipih mahmah pen Jesu Khris a thei lo, kilemna manphatna a thei lote hi a, a diakin Muslim biakna zuite sungah buaina leh kithahna tam mahmah hi. Kilemna pen a manpha mahmah hi a, a piangsak mite in lungnuam takin a tuh khaici in hoihna leh dikna a piangsak hi (James 3:18).\n3) Hehpihna thupha : Leitung mi khempeuh mawh ciat uh a, hong honkhia Pasian tawh kigamla hi (Rom 3:23). Mawhna thanmanin sihna hi (Rom 6:23). Bang hangin Pasian in i mawhna banga hong thukkik lo hiam i cih leh a hehpihna thupha hang bek ahi hi. Tua thupha pen a thei nai lo mi tampi leitungah omlai a, tua mite kiangah gen zaak a, hilh kisam hi.\n4) Dikna thupha : Pasian a nei mite dik uh hi. Muanhuai uh hi. Mi gi uh hi. Thu dik lo leh hoih lo gen ngam uh hi. Herod in a naupa zi Herodias a teenpih pen Pasian mi Johan in ‘hoih lo hi’ ciin taii a, tua manin Herod in thong sungah khum hi (Matt. 14:3,4; Luka 3:19,20). Herodias in zadah ahih manin that hi. Thudik zong a gum ngam lo, a gen zozo leh a gen ngapngap a gualzawhna mun tampi om hi. Tua ahih manin tua bang mite tungah dikna thupha puak kisam hi.\nIV. Thupha puak a kisapna\nPasian in thupha puak nasep sem masa ahih manin amah a umte adingin tua nasep pen zuihloh theihloh, sep hamtang ding ahi hi. Adam leh Evuah in Pasian thu a manloh uh ciangin gamlak sing lakah kibu uh a, Pasian in sam hi. Tua Adam leh Evuah mawhna hanga si ding leitung mihingte tan dingin a Tapa neihsun Jesu Khris leitungah hong sawl lai hi.\nJesu in a nungzuite vakkawikawi a, mi khempeuh lungdamna thu hilh a, ama nungzui suaksak dingin hong vaikhak hi (Mat. 28:19, Marka 16:15, Luka 24:47, Sawl. 1:8). Tua thupha pen Jesu in mimawhte hong tatkhiatna thu leh tua hanga nuntakna thak tawh ki-itna, kilemna, nopsakna leh daihna (calmness) om nading ahi hi. Leitungah Pasian thu a thei nai lo, singbul suangbul leh dawi le kau bia tampi om lai hi. Tua mite tungah thupha, lungdamna thu puak pen Khristian mite mawhpuakna hi a, tua bang nasep a kisep ciangin a sem mite Pasian in thupha pia a, a nasepna uh zong hong khang tektekin, thupha ngah behbeh uh hi.\nLeitungah thupha a ngah masa leh thupha a puak masa minam leh gam khangto hi. America hizahta a thupha a ngahna uh leh a khantohna uh hang pen, lungdamna thu a theih nai lote kiangah a puakna hang uh ahi hi. America gam nopsakna teng nusia-in leitung mun tuamtuam, Zogam mual dawn a gamsa banga nungta Zomite tung nadongah thupha hong puak mawk uh hi. England gam neucik pen bang hanga leitungah hizahtain kizahtak hiam i cih leh amau thupha a sante uh minam dangte adingin zangin, Pasian lungkimna bangin zang uh ahih manin Pasian in laamto hi. Lai Siangtho in hih bangin thupha puak a kisapna thu hong hilh hi :\nNi khat khit ni khat ama hong hotkhiatna thu gen tawntung a, ama minthanna minamte lakah gen ding leh ama na lamdang septe mi khempeuh lakah pulak dingin hong hilh hi (Late 96:2,3)\nLungdamna thu puakte etlawmzia gen hi (Isaiah 52:7)\nTopa in Ezekiel kiangah, mi gi lo khat a nuntak theihna dingin thu a hilhkholh kei a, tua mipa pen mawhnei mahin a sih leh tua sihna thu-ah amah a ngawh ding thu gen hi (Eze. 3:18; 33:8). Tua mah bangin tu hun Khristiante tungah tua mawhpuakna hong pia hi.\nMi gi lo khat a sihna-ah Pasian lungdam lo a, tua mi kisikin a nuntak ding a deihzawkna gen hi (Eze. 18:23; 33:11)\nPhakte in Syria mite taisansa an le tui a muh uh ciangin amau bekin ne lo uh a, a mipih Israel mite in nuntakna a neih nadingun hilhin nekhawmin, a nungtakhawm uh hi (2 Kum 7:9-11)\nMite tunga piakna zahzahin Pasian in a piate tungah thukkik ding hi (Luka 6:38).\nKamsangpi Isaiah in, gimna a thuak mite tungah thuhoih a puak ding, lungsim kitamzante a damsak ding, salin a kimante tungah suahtakna thu a gen ding, a kikhum mite adingin thong kong a hong ding, Topa in a mite honkhia-in, a galte a guallelhsak ding hun a tunna thu a gen ding, a thum mi khempeuh a hehnem ding, amaute pen a thuman mite kici-in, amah a kiminthansak theih nadingin Topa in a mite kem hi, a kicih theihna dingin Zion-ah a om a dah mite a lungdamna ding, a lungkham mite in phatna la a sak theih nading, a lunggim mite in Pasian a phattheih nadingin amah a kisawlna thu gen hi (Isaiah 61:1-3). Tua sawlna pen tu hun Khristiante ading ahi hi.\nZan thapai a lawhsap nungin Peter in, Jesu sawlna bangin ngen khuh a, ngasa tampi a mat ciangin amah bekin nekbei sawm loin, gal-khat lama a lawmte sam hi (Luka 5:7). Thu hoih, lungdamna thu pen eimah bekin thei-in noptuampih loin, Pasian a thei nai lote tungah gensawn ding, piaksawn ding ahi hi.\nV. Bangci bangin sem ding\nThupha puakzia tawh kisai a kisam mahmah thu lianpipi thum om hi. Khatna, A kuan khia, thupha puak nasem (missionary) om kul pelmawh hi. Gammial a nasem ding, a thei nai lote kiangah lungdamna thupha puak a, Satan sal a tangte a honkhia dingin a mun mahmahah a paikhia, a kuankhia om kul hi. Nihna, Lungdamna thupha a puak ding a kuankhia a om laitakin, vekpi in kuankhiat theih hi lo hi. Tua a kuankhiate sum le pai, thu le la tawh a vaak, a panpih (supporters) om pelmawh kisam hi.\nTu hun mission nasepna-ah mawk pai, mawk sep cih bang om nawn lo a, lampi ding a sialte lamlahna bangin pai kul hi. Thumna, A kuankhia leh sum le pai, neih le lam tawh a huh a om mah bangin, a nasepna uh a mazan nading, sum le pai leh neihsa tawh a pangte in a vaakzawh nading un Pasian tungah a ngetsak, a ngetpih, thungetna tawh ma a pang tawntung a om kisam hi. Missionaryte nasep mazanna leh lawhcinna tampite pen amau adinga a thum a tau, Pasian tunga a kiko dente hang zong ahi hi.\nZomite thupha hong puakte i ngaihsut ciangin pilna siamna sang pipi nei uh hi. Hun khat laiin missionary pen a ututte pai-in, sepdan leh kalsuandan kician lo a pai zong om hi. Kum zalom 21 khen lamah thupuak nasemte’ lakah pilna siamna neite manphatzia kiphawk thak hi. A kisinsa mite nasep pen mazangin, muibunzaw hi, cih kimu hi.\nTua banah, tu hun thupuak nasepzia thak khat pen, a paina mun leh gamte sum zanga lampi kician tak zuihna ahi hi. Tu hun ciangin a kisam mahmah English sinsakna tungtawnin mi tampi in thupuak nasep sem ta uh hi. Communist gamte bangah lungdamna thu puak pen a hamsa mahmah hi a, tua munah pai theih nadingin, amau gam sunga a kisam mahmah English siam, lai hilh thei dingte kipaisak hi. Tua banga a kipaisak ciangin tua apaina gamte in sangsiate khasum pia uh a, sangsia sep kawmin thupuak nasep semkhawm thei pah uh hi. Tua bang a sinsakte lakah North East Centre for Training and Research (NECTAR) kicite nasepna leh panlakna zong ettehhuai mahmah hi. Thupuak nasep lunglutna anei, English siamte sinsak uh a, tuate in gam tuamtuamah lungdamna thu pulakkhia uh hi.\nTu hun mission nasepzia thak khat pen “A bucing thupha puak nasep’ kici a, tua-ah mihingte hotkhiatna (human salvation) bek hi loin, piansak nate khempeuh – singkung lopa, gamsa leh ganhing tuamtuam, kiim le paam a omte tawh kilem takin nuntakkhopzia ding, leh Pasian bawl nate ahihna uh banga teenkhoppih, nuntakkhoppih ding ahi hi.\nVI. Thupha puak minam suah theih nadingin\nZomite thupha puak minam i suah theih nadingin, thupha i theihcian kisam a, tua nasep a meetna leh a thupina i tel masak kisam hi. Mawk gen a, mawk phuutgawp theih ahi kei hi. Thupha i cih – nopsakna, kilemna, hehpihna leh diknate pen mi lakah pulakkhia ding i hih manin, i theihcian a, eima nuntakna, leh i minam nuntakna-ah mite in limpha a muh uh kul hi. Tua ahih kei leh, i thugennate in saang zo lo ding uh hi. Minambup hoih kim ding bel ahi thei lo thu hi a, ahih hangin, “Thupha puak minam” i hih theih nadingin eima mahmah nuntakna zong nakpi’n kipuahphat kisam hi.\nSawltak Paul in a laikhaknate sungah lim gelh mahmah hi. “Note tungah nopsakna leh hehpihna thupha hong om ta hen”, cih bangin tamveipi na gelh hi. Tua a gelh bangin amah mahmah nungta hi. Mun tuamtuamah pai kawikawi a, Lungdamna thu, nopsakna leh hehpihna thute gen kawikawi a, lungdamna thu hilh dinga kisawl ahihna leh, tua thu a hilh kei leh amah adingin a dahhuai mahmah ahihna thu gen hi (I Kor. 9:16).\nZomite sunga Khristian biakna pawlpi tuamtuam leh para-church tuamtuamte nasep hoih leh hoihlohah i minam thupha leh thusia, a hoihna leh hoihlohna kinga mahmah ahih manin pawlpi tuamtuamte in thupha puak minam suah theih nadingin vanzat poimawh mahmah i hih lam i mangngilhloh ding thupi hi.\nI kiim i kiangate i et ciangin mission nasepna lamah a hatte mah pawlpi, minam, leh gam khangto hi. Mizogam sunga Presbyterian pawlpite in missionary 1900 kiim sawlkhia uh a, Baptist Church of Mizoramte in 2009 kumin 555 sawlkhia uh hi. Kawlgam sunga Zomi Baptist Convention of Myanmar in missionary 300 peuhmah sawlkhiat zawh ding hanciamna nei uh a, thupi mahmah hi. Pasian’ piak thupha pen ama deihna bangin a kizatna-ah Pasian lungdam a, a pia mite thupha pia-in, thupha ngah minam suak uh a, tua a piakkkhiatna uh pen thupha puak minam a suahna uh ahi hi. T. Sawm Lian\nPrevious: Christian Hymn te’ tangthu: Singlamteh Galkap Hi Lo Ka Hiam?\nNext: Vondeih Kep Ding – 98 (Dimno’ Pa)


url: =ZOGAM.COM - Tuhun Khristiante' Kisap\nTuhun Khristiante' Kisap\nTUHUN KHRISTIANTE’ KISAP\nTuhun Pasian nasepna ka cih ciangin ka tunai a ka lunghihmawh, kisam kasak thuli kong gelh hi.\n1. I THEOLOGY LEH NISIM KISAPNA KITUAK LO\nTunai in Lamka lamah thuhilh dingin ka ciah uh hi. Thu kikupna ah dotna hong om pen, ‘i theology pen vantunggam tunna dingin kicing mahmah napi’n leitung nuntakna dingin kicing khin lo tawh kibang hilo hiam’ cih ahi hi. A hangin tuni a kisapna, lungkhamna panin lungnopna, cinatna panin cidamna, zawnna panin cihtheihna cih ahi zongin kigen khollo hi. Jesu in tawntung natna (mawhna) hong damsak ahih leh tu mahmah in ka pumpi natna hong damsak thei lo ding hiam, ciin hong kidong leh bang ci’n i dawng ding hiam? Jesu sisan vangliatna in leitung panin vantung hong tunpih zawh hangin tuni in dawi leh kau panin hong suaktasak zolo hiam? Ahih keileh damlo a om ciangin siavuan (doctor) leh zatui tawh dam ding i lamen a, ahi zongin hong dam thei het kei leh bang i cih tam?\nJesu Khris sisan mawhmaina ding bek in kingaihsun a, vantung paina ticket ciang bekin kigen hi. Ahi zongin Rom 10:9 sunga sawltak Paul in, “Jesu pen Topa hi, ci-in na kam tawh na pulak a, sihna panin Pasian in amah hingkiksak zo hi, ci-in na lungsim sung uhah na up taktak uhleh hotkhiatna na ngah ding hi,” ci hi. Hih lai a hotkhiatna kici pen sozo cih kammal panin hong kila hi a, a khiatna pen damna bukim (complete wholeness) cihna hi. Tua in i kha hotkhiatna leh vangam tunna ding bek hi loin - damna, suahtakna, hauhna, thuneihna, leh vangliatna zong huam hi. Hanmual a zat ding thu bek hi loin, tuni mahmah in Khris ka damna, ka hauhna, ka lungkimna, ka vangliatna leh nopna ahih ding hi. Hih bangin i meetpih kei leh Topa in nuntakna cingtaak (abundant life) a cih kinei ngei lo ding hi. Vantung a i neih ding thu genna bek hi loin hih leitung ah zong neih ding thu ahi hi.\nKum tampi sung kei zong cialpi bawl in ka vak hi. Topa hehpihna tawh piangthak, nungtolhsa hong thokik tampi ka mu hi. Tua hun lai-in ka ngaihsut ngei loh, ahih hangin Lamka lam ka hawh simin ka zak tam pen ahih leh “cialpi” bawl ding cih hi. Tua zong pianthakna camp mah hi a, piangthak zel ahih hangin pianthak zawh thu kisinsakna kicing a om loh manin hong nungtolh kik uh ciangin, piangthak nawn lo kisa in pianthakna camp ah va hawh kik zel hileh kilawm hi. Pianthak zawh a paisuakte Lai Siangtho sin ding hiam, Missionary ding hiam in kipia in kuan uh hi. Nungzuisuahna pen kithupi sim lo hi dingin ka um hi. Tua hangin kum simin piangthak camp bawl leng, a piangthak sate mah hong pai kikkik in hong piangthak kik ding hi leh kilawm hi. Sawltak Paul in, “Eite hong it pa hangin hih thu khempeuhah a gualzo pente i hi hi,” (Rom 8:37) a cih hangin gualzo pente nuntakna ngah theih ahih lam zong kithei lo hi leh kilawm hi.\n2. KHA LAMAH KEUNA LIANPI OM HI\nBiakinn sungah kha nasepna hangin mi tawm khat hong gamlum a om ciangin kilaupahpah a, paikhial a om khak ding siate leh upate lunghimawh uh hi. Lunghimawh ding mah ahih hangin khitui luangziahziah a thungen hong om nawn loh ciangin keuna lianpi om a, kilunghimawh leuleu hi. Lungdamna leh lamna hong om nawn loh ciangin i biakinnte khing hi. Khalam a lathak nei hong om nawn loh ciang la luite bek mah i saksak ciangin keuna lampi tawnin a pai i hi uh hi. Kha thu ah a hat deuh hong om ciang buaipih ding, a hat lo hong om ciang lah buaipih ding i hih leh i buaipih ding hong tam mahmah ding hi. Pasian kha nasepna pen ei deih ciang bekah kikoih sawmin, ei deih bangin hong gamtang leh i cih manin i biakinn sungah ta zo nawn lo hi. Pentecost ni ‘thangvan mei hong kuang in’ cih la i sak hangin hong kuan taktak ding lau mahmah leng kilawm hi. Mawhna thu a siatna bangin kigen nawn lo hi. Sumhau deuhte in biakinn sungah thu nei in, amau thu loin biakna kivaihawm thei lo hi. Khalam a khuamuhna nei i cihte mi citheite na hi kim lo hi. Upate leh pastorate nangawn zahmawh thu ah buaina nei i tamzo hi. Tuucing (shepherd) nasem dingte zong a tuumangte zong lo bek hi loin amau mahmah zong mangkhin zo hi.\nTua hangin khalamah keuna lianpi om kasa hi. I lasakte zong a thu hoih mahmah napi’n a sate lungsim hong lawngkha lo tawh kibang hi. I thuzakte zong a thupi lam leh a lamdang lamlam i za nuam uh a, zuih ding lam kuamah in thudon lo hi. I doctrine zuih hoih peuh leh ci-in doctrine thu i theih mahmah uh hangin kha lamah hatna lungdamna hong tunpih kei hi. Doctrine a hoih mahmah ahih hangin kha thu ah keu mahmah cih mi tam mahmah hi. Lai Siangtho thu ah kinialpih ding hi leng maingaphuai het lo ahih hangin tua thute in ama nuntakna ah nasem lo, ama deihtelna ah Pasian thu tawh kituak lo na tam mahmah hi.\nMi nautangte gen vet loh, upa kicih ding lunggulh mahmah ahih hangin nekguk thu-ah kilawm keng ci loin kisuanlahna om loin ne ziahziah hong tam hi. Hite hangin i biakinn sung gamlum zo nawnlo in gamkhing hong bang hi. La phuak Siampu in “Zogam tulpaan kai zota” a cih bangin i biakinn sung zong tulpaan kai zota ci leng kikhial lo ding hi.\n3. KIBUMNA, DAWI LEH KAU VAI HONG LAANG\nPasian thu in a luahna mite leh gamte ah dawi leh kau thu kigengen loin khantohna leh lungdamna thute tamzaw hi. Ahih hangin kha lamah i niamkiat ciangin dawi leh kau, kibum leh kiai cihte hong thang mahmah hi. A lamdang mahmah ahih leh nungak khat in, “Pa Pau, thungetna hong neihsak in, nitak ciangin pasal khat in hong buan thei zel hi,” ci hi. Tua a buanpa’ cih pen pumpi va pai loin ahih hangin numei nu khut leh pumpi ah liamma om hi. Dawi nasepna kinakzat semsem ahih hangin i thugente in hih lam thu ah bangcih ding cih tawm mahmah hi. Power Encounter cih ciangin kha lam galdona cih zong kihilh loin galpi i do hi.\nLeitung galkapte’n zong galdo dingzia sin tangtang uh a, a sinna uh tawh kisai gal neu leh gal lian do dingin kikhen thei hi. Osama Bin Laden that ding a kitel khia Navy Seals te bang a kisinna uh haksa penpen dingin kigen hi. Bang hang hiam cih leh a do dingte uh thahatna leh siamna nang zo dingin kithawi uh ahi hi. Eden huan sung panin mihing khem bek hi loin Pasian in vantung mite a bawlzawh a kipan a langpang ngiat Satan leh a lawmte i galte ahi uh hi. Ei zong kha lamah gal i do uh hi. Lai Siangtho in hih galte bang ci do ding cih hong hilh hangin kihilhna a tawm manin a do dingzia zong thei loin ki-om hi. Gallelhna i thuakna hang zong i et ciangin kamsang Hosea in, “Ka mite thu theihna a kisap manun kisia uh hi,” (4:6) a cih tawh kituak mahmah hi.\nLai Siangtho sanginn ah kibumna thu, dawi leh kau vai kigen ngei lo hi. Tuate omna lak a nasem ding a kihih hangin i theology pen Western Theology ahih manin gen dingin i ngaihsun ngei kei hi. A hang pen amau theology ah hih thute na om nawnlo hi. Amau theology a kihel lo peuh mah en zong hel loh dingin i ngaihsun kha hi. Khutlam en thei, mitphial siam, aisaan siam, bum leh ai siam cih bang ahi zongin tuni dongin i gam sungah om hi. Dawi leh kau vai, kibum vai zong thungetna tawh siansuah in nawh khiat ding cih ngaihsutna kinei lo hi. Dam lote hong dam theih het loh ciangin tua bang mite kiangah i pawlpi mite pai lo uh a, thu umlote tung panin huhna na lamen uh hi. Kha thu ah makai dingte’n makai nawn lo i hih manin i mite’n amau mit-a hoih a sak bangun na gamta uh hi.\nSatan biakna thu thang in North East India khuapite hong zeel hi. Nagaland khuapi Kohima ah mi 3000 bang om dingin kituat a, Garo te khuapi Tura ah zong tampi mah om cih kiza hi. Lamka ah om nawn lo hi loin gamdai in nasem uh cihna hi. I biakinnte thupi thei mahmah ve’n, kha thu ah bangzah in vangliatna i nei tam maw? Khangno makai khat in amau biakinn ah khangno kikhawm zapai ah 40 khawng bek hi, 60te hong kikhawm lo uh hi, ci hi. Tua ahih leh i pawlpi mi khangno tampite hong kikhawm lote bang cih ding i hiam? Centenary i bawl theih i lungdam hangin tuban kum 100 sungin bang i suak ding hiam?\n4. PASIAN NASEMTE ZONG BUAI\nSatan in Pasian nasemte hong nawk masa loin i kep pawlpi nawk ngei lo ding hi. Pastor te leh hunbit nasemte hong buaisak theih leh ama nasep a kimkhat zawhsa hi ding hi. Nidang lai in America gam khawngah Pastor te zahmawh thu ah buaina nei cih i zak pen tuhun ciangin ei sungah zong hong tung hi. Pastor te amau mimal in a buai loh hangin innsung buaina hong tun ciangin Pasian nasepna ah thazawm uh hi. Fuller Theological Seminary leh Barna Research teamte’n America pawlpite a survey na panin hih bangin mukhia uh hi.\n• Khasim in pastor 1500 in mawhna hang, gimluat man leh pawlpi mite tawh kitelkhialh manin amau nasepna nusia uh hi. (Ei gamah zong nek leh tak buai lo ding hi leng bang zah in Pasian in hong sam takpi mah hi ci-in i kipaisuak diam maw?).\n• Pastor a kim khat (50%) kitenna buai in a zite uh tawh kikhen ding uh hi. Tua zah mah in hi thei hi leh amau nasepna nusiapah nuam uh hi. (Deihtel theih hi leh mi bangzah in pastor hihna i lensuak diam maw? Tua bek hi loin zite tawh kikal bangzah taktak a cidam i om diam maw?).\n• 80% pastor te amau nasep ah cing kisa loin lungkiat manin tawp ding uh hi. (Hih pen Lai Siangtho sanginn zawh phet sem mite hizaw deuh uh hi. Amau a sep tungun cing kisa kha uh a, hong sep taktak uh ciangin pastor hi dingin midang itna, thuakzawhna, lungduaina, cihtakna cih bang nei kisa lo uh hi).\n• 80% Lai Siangtho sangkah khit zawh ciangin Pasian nasem ding a kipia mite, amau nasepna kum nga ma-in nusia ding uh a, pawl khatte’n leitung nasepna zong ding uh hi. (A thu-a theih leh a tak-a sep kibang lo ahih manin laisim lai-in sem thei mahmah ning a ci tampite’n hong sep taktak uh ciangin haksa sa, lungkia in tawp kik nuam uh hi).\n• 70% pastor in lungkiatna buaipih in nisim in zatang ne in kikem uh hi. (Lungkiatna depression hangin zatang ne Pasian nasem tampi om uh hi. Midangte’ kiangah ‘Jesu Khris in na vangik uh hong puakpih ding hi’ a cih uh hangin amau mahmah in zong amau vangik na buaipih uh hi).\n• 40% in nu leh pa kikal ah buaina nei-in lungsim nuam lopi-in Pasian nasem uh hi. (Counselling khawng ah numei tawh sawtpipi a kihote upmawh sangin zahmawh thu-ah kizopna nei nuam mahmah uh hi. Pastor khen khat in hih mawhna midang tungah pulak ngam loin amau bek in thuak uh hi).\n• 70% in thugen dingin a kithawi bek uh ciangin Lai Siangtho sim uh hi. Tua loin sim ngei lo uh hi. (Pasian nasemte’n Lai Siangtho i deih manin sim tangtang tawm mahmah a, thugen nading hangin sim tamzaw hi. Tua bek hi loin, Nipi ni a thugen Pastor tampi in a um taktak uh hiam cih dong thei leng, a um lo zong honpi khat mah om dingin kituat hi).\nTopa Pasian in i theology i innkuan sung, i khalam nasepna leh eima mimal nuntakna mahmah zong a kiphungvuh dingin thupha hong pia ciatta hen. Pastor tampite siatna sungah a bual uh hangin tampi mah Pasian zat nei I hih manin lungdam hang. Topa in ama nasemte leitung gimna tawlna ah tawldamna leh vantung pan hong pai lungnopna kha thuphate a kicingin hong piaksak hen. //


url: =Lungsim Khaatna panin suahtakna ~ Dr. Ngul Khan Pau :: ZOMI DAILY\nposted on 29 December 2014 at 7:21 pm Lomkholna: Article, Ngulkhanpau\nLungsim Khaatna panin suahtakna ~ Dr. Ngul Khan Pau (Ephesa 4:31, Heb 12:15)\nLungsim ngaihsutna thak nei in: I lungsim pen ngaihsutna lui bek i koih leh tuate mah kilumlet denin kingaihsunsun kha thei hi. Ngaihsutna thak guang leng tuate ngulkhanpauhangin a lui nate hong thanem ding a, a thak ngaihsutna in i nuntakna tha hong pia ding hi. Thu ummite adingin Pasian thu tampi tawh nungta leng, Topa thu nungta in vanglian ahih manin lungnopna, damna hong pia hi. Sawltak Paul in Rom khua thu ummite kiangah, “Na ngaihsutna kilamdangsak in,” (Rom 12:2) a cih bangin eite zong a lui nate i lunggulhna, siatna leh natnate mangngilh in mailam zuan in i nuntak ding kisam hi. Paul in zong Philippi khuate kiangah, “Nunglam a thute mangngilh in mailam hattakin ka nawt hi,” ci hi (Fil 3:13). Mi tampi piangthak khin napi a ngaihsutna uh limci lo i cihte a ngaihsutna uh thu hoih tawh a dimsak lote hi. Ngaihsutna thak tawh na dimsak kei leh a lui thute mah tawh na kidiah dinga, na lungkim kei ding hi.\nPasal khat a neu lai-in mi khat in a simmawh manin nasa lua a nisim in tuapa samsia tawntung hi. A sih ding kuanin kuamah zong mu nuam loin lungsim natna tawh kidimin om ahih manin hih bangin gen hi. “Tu’n ka lungsim khaatna in ka nuntakna netum khinta cih ka thei hi. Ka muhdahna in kuamah nasak loin kei bek hong nasak hi. Ka nuntak sung hell khuk om mah ka bang hi.” Na dam nadingin nangmah in na ngaihsut tawm keileh kuamah in hong pia lo kha ding hi. Na damna pen nang adingin a manpha penpen ahi hi. Topa in khaatna panin khumna nuntakna a nei dingin thupha hong pia hen. Rev. Dr. J.M. Ngul Khan Pau\nPrevious: Kanu in hong ci\nNext: Tedim ah omlo – 1 ~ Hau Za Cin


url: =Tedim Labu vai kuppihna ~ Pa Khuppi :: ZOMI DAILY\nposted on 10 April 2018 at 10:32 pm Lomkholna: Biakna, News, Zomi\nZomi u leh nau te aw i damkim hiam aw? Tedim labu a (7) vei na bawlding cih thu sia Dal Tawng in honggelh kamuh ciangin ka lungsim aa omom ngei khat hong pulak nuam ing.\nTedim labu a kibawl masa pen mah ahoih pen in ngaihsun ing.1975 kum ciangin Zogam ah khan lawhna hong tung a,Rev Gin Za Lian in mangla pan alehkhiat la hoih tom no Piangthak te biak innsungah kisa ziahziah pan hi. Tua tawh ki zomto in,khat tang lasakna (solo) githa tawh kisa toto ta hi.La phuak zong hongtam semsem in kikhangto hi.\nEBC leh AG pawlpi hong kikhen khit ciangin AG pawlpi in Tedim labu hong puahpha/khek in, AG pawlpi sungah pello zat dingin thukhun bawl in zangsak uhi.\nEBC, ZCLS te’n zong Tedim labu hong puahpha/khek uh hi.Sang mang Rev.Hau Go in zong phuahpha/khek in hong bawl hi.\nTu in kei ngaihsut na-ah Tedim labu kibawl masa (ZBC labu) mah amal laihlaih selo in,akisa mun lualo pawlkhat phiat in, la thak pawlkhat guanbeh zaw leng .\nTu hun tawh akituak in staff note zat ding hoih a,la mal te khekkhek dinghilo hi.\nZYA pen biakna pawlpi(Church) leh party (nainganzii)kipawlna hilo ahih manin,Zomi aa ding nasep nate ah pilvang tak in hong sem dingin kong lam-en hi.\nKei ngaihsut hoih kasak agen ka hihmanin,nang aa tawh akituah kei leh hong thei siam ing.\nPrevious: Aki patcil in Khai Kam College, tuciang in Kalay University\nNext: Yangon: Zin alinciang ki kepziading sanginn 100 ah ki sinsakding\nNupi naupaai khat Uber Taxi tungah damiah tuak ahih manin anau tolh “Miscarriage”\nKa muhpak US Gamthu pawlkhat – 54


url: =Mexico khuasung meileng tutna pawlkhat te pasal pumpi bangdan in kibawl ~ ZD :: ZOMI DAILY\nposted on 2 April 2017 at 4:13 pm Lomkholna: Mexico, News, Sawltak, World\nMexico City khuasung kikawmna meileng tutna pawlkhat ah pasal pumpi “Male Body” bangdanlian in akibawl tutna pawlkhat omhi. Tua tutna tepen pasal zahmawh bangdanmah in akalkawm pen apuaktuam in kibawl a, tutna ii anung kongkhak Window tungah “for men only” ci’n pasal tebek tutheiding ci’n kigelh sawnsawn hi.\nTuaban ah tutuna ii amai sualtung ahzong “it is annoying to travel this way, but not compared to the sexual violence women suffer in their daily commutes” ci’n kigelh sawnsawn hi. Hihbangdan in khualzinpen nopmawh mahmah hi, ahi zongin numei te’n nisim Sexual Violence athuak uhtawh tehkak dingin cihtham nailo hi ci’n kigelh hi.\nHih tutna tepen United Nations leh Mexicoty City Authorities te kipawlkhawm in Campaign bawlna in akoihsak ngiat uh ahihi. Khuasung kikawmna Public Transportation te tungah Sexual Harassment kibawlna omden cihpen mipi theihding lunggulhna tawh abawlngiat uh ahihi.\nHibangdan tutna aomlam pen asawtnailo in Online Video pawlkhat ah hongki thehthangkhia a, Passengers pawlkhat inzong telcian zolo uhhi. Ahi zongin hih Campaign pen numei te’n nisim athuakzia uh khuasung mipi te’n atheihding deihna tawh akibawl ahihi.\nMexico City sung aom numei 10 lakah mi 9 bangin nisim khuasung avakna ah Sexual Violence thuakkhaden uhhi ci’n The Telegraph te’n suahkhiamawk uhhi.\nKhuasungmi tampi te’n hih Campaign pen thupisa in phatmahmah uhhi. Pawlkhat leuleu in Mexico City sungah banghangin numei te ki bawlsiatna pianghiam cih abul “Root Causes” zong kankhiatding kisam zawlai hi ci’n genkhia uhhi.\nHih Campaign pen nungkhasung in akipan kici a, UN Women Mexico panin Ana Güezmes kici in agenkhiatna ah “pasal atamzaw in Sexual Harassment pen Violence in ngaihsunlo uhhi” ci’n genkhia hi. Tuabang ngaihsutna te aom nawnloh nading, numei bawlsiatna, ngongtatna te aomloh nading ngimna tawh hih Campaign akibawl ahihi.\nVideo etnopleh: Experimento Asiento Incómodo\nSexual Harassment cihpen\nNidang hunkhatlai in Yangon khuasung ataikawikawi Bus tungah numei pasal cih kikhen peuhmahlo in kihencip gawp hi. Zumkah leh zumtuah hunte phadiak ah numei leh pasal akigak phitphet in Bus aki tuangkhawm hi a, tuapen pasal pawlkhatin namek bawlthei uhhi. Numei te anunglam panin anawknawk tawh, amailam panin aphuphu tawh omthei hi.\nTuapen Sexual Harassment ahihi. Tuahunlai in Kawlgam ah angeina phialin ki ngaihsun himai phialleh kilawm hi. Hun hongki khelzawkdeuh ciangin NGOs leh kipawlna tuamtuam te’n Sexual Awareness khawng mipi tungah genpih kawikawi uhhi.\nKawlgam sungah numei buan athuak, Rape Report akibawl pen Sexual Awareness aki genpih khitciangin tamzaw kici hi. Tuapen Rape Case atamzaw hilo in, Rape athuak te’n kumpi thunei te tungah abeisa hunsangin genkhia ngamzawta cihdan hituak mawk hi. ZD Sawltak #zomidaily\nPrevious: Vondeih Kep Ding – 104 (Dimno’ Pa)\nNext: Singapore meileng Station khatah muanmawh vankhat kimu in ki patau ~ ZD


url: =AIDS leh Red Ribbon ~ Pau Tun Thang :: ZOMI DAILY\nposted on 17 August 2015 at 10:49 am Lomkholna: Article, Health, Pautunthang, Theihhuai\nAIDS bang hi peuhmah hiam? AIDS pen a sau in Acquired Immune Deficiency Syndrome ahi hi. Acquired cih ciang midang tung pana kilawhsawn cihna hi. Immune pen natna do theihna cihna ahi hi. Deficiency pen kitangsapna cihna dan in kizang thei ding hi. Syndrome cih ciang natna tuam tuam thakhat a hong tung cihna ahi hi. Tua ahihmanin AIDS pen a tom in “Taksa a natna hik lut ding do theite kitangsapna hanga natna tuam tuam hong om “ kici thei hi. Natna hik nam khat Human Immuno deficiency Virus (HIV) taksa ah lut in natna hik a do leh a that zel (Lymphocyte) a neek siat mana hong piang ahi hi.\nTua natna hikin sisan ah om mun nei in hong tam sem sem uh hi. Tuabang natna hik a neite HIV Positive kici hi. HIV hik taksa ah a lut phetin AIDS kivei hipah sam lo hi. HIV hik pen natna hik a lehdo(T-lymphocyte) ah lutin pung sem sem uh hi. Tua Lymphocyte ne sia in paikhiat san kik uh hi. Tua pan HIV hik hong tam semsem hi. Tua tawh kizuiin natna hik a lehdo te tawm tek tek hi.HIV hik a lut akipan a kum 7 na pawlah natna hik a lehdo tawm mah mah ta hi. Tua ahihmanin natna tuam tuam olsam takin hong vei uh a tua pen AIDS ahi hi. Hih natna tuam tuam te hangin dam dam in kiam tek tek in a tawpna ah sihna tun hi.\nAIDS pen TB, Cancer, etc. te dan in kilatkhiatna mun tuam neih khollo hi. HIV hik taksa ah na om khin ahih manin natna dang tuam tuam a vei hi zaw hi. Gentehna in TB hik a taksa ah om khin ahihleh tua AIDS vei pen TB natna tawh a si ding hi lel hi. Tuamah bangin awmna(pneumonia) natna hik a ngah khak leh tua AIDS vei pen Pneumonia tawh a si ding hi kik hi. AIDS veite pen natna tuam tuam vei cihna hi pah hi. AIDS veite pen thazaw,ann neek limlo, khuasik bei thei lo, khua-ul luang den, sung pai, cibawk, kamsung na,vun natna tuam, vun cancer, khuh, awmna leh TB vei dan in kilang hi.Hih i gente khatpeuh dana omte muanmawh huai cihna hi.\nAIDS pen HIV hik a nei te tawh lupkhawmna (sexual intercourse) pan kilawhsawn thei hi. HIV hik a nei sisan hong kipia kha leh tuapan kingah thei hi.Zatui sutna syringe leh Needle HIV hik neite tawh zangkhawm kha leeng kingah thei hi. HIV hik a nei nupi gaai ten a tate uh lawhsawn thei hi. Mulmetna, Acupuncture leh tattoo vanzat khawmna pan kilawhsawn thei hi. Liam leh AIDS tawh a site liamma nei kawmin lawng kha leng kilawhsawn thei. Muk leh kamsungah liamma om kawmin AIDS veite tawh kitawp leeng kingah thei. Sisan dang bangmah in numeite kha sima si neih (Menstrual blood) ah zong HIV hik om thei ahih manin kilawhsawn khak ding lauhuai hi. Nawitui ah HIV hik om thei ahih manin HIV hik a nei nuten a tate uh nawi piakna pan lawhsawn thei uh hi. Zun leh ek lakah zong HIV hik om thei hi. Ahizongin adangte zahin kilawhsawn lauhuai lo hi. Cil (saliva) ah zong HIV hik om thei hi tua ahihmanin kamsung liamma nei te tawh kitawpna pan kilawhsawn thei hi.\nNi tangah HIV hik saw tom zolo hi. Ahizongin mun vawtah sawtpi om thei hi. Misi innsung mun vawt (2 degree Celsius) a kikoihte sisan examna pan a sih khit uh ni 16 sung HIV hik damlai ci uh hi. Tua ahihmanin liam leh misi a buaipih peuhmahin khut tuam (glove) bulh thei le uh hoih hi.Misi te zong saphuklai (polythene) tawh tuam thei leeng hoih hi. A meel kilang thei dingin maan (Glass) zat hileh hoih hi.\nHIV negative pawlkhat lakah a hik nei zong om thei ding uh hi. HIV hik ngah khit kha 2-3 pawlah antibody muhtham in om pan hi. Mi khenkhat pen kha 6 khitciang zong hi pan thei hi. A hik nei napi a antibody kimu khia nailote “Window period” kici hi. Hih hun sungin zong midangte lawhsawn thei uh hi.Numei kizuakte leh khamtheih zatui zatna pan beka HIV hik kilawhsawn hi lo hi. Ahizongin hite pan kilawhsawnna chance sang diak cihna hi zaw hi. Numei pasal mawhna (sex) pen nupa kal bekah zat ding ahi hi. A kid eek zo mah mah lo te in condom beek zat pelmawh ding ahi hi. Khamtheih zatui kisun zel ten zong pim midangte tawh ki zat taang loh ding hoih hi.\nHIV hik a sisak thei, a pung ding a dal thei leh nasem thei lo dinga pawl thei ding zatui etsinna tuam tuam kinei ngei hi. A lawhcinna tamlo om mahleh lawhcing suak tak tak zo ngeilo hi. Zatui in HIV hik pen a tung teng that thei hih tuak sam hi. Ahizongin zatu zat kik ciang HIV hikte na kikhel (mutant) man uh ahihmanin zatui in nasem thei nawn lo hi. Zatui pen sawtpi zat dinga kibawl hi in side effect tampi nei hi.Tua manin AIDS zatui lawhcing zo nai tadih lo hi.\nAIDS do pawlte ciamtehna (symbol) pen Ribbon san (Red Ribbon) ahi hi. Red Ribbon leh HIV/AIDS kizawpna a theilo khawng om kha leh cihna tawh gen a sawm ihi hi. Red Ribbon pen leitung bupah AIDS lakah pilvan a kuulzia tangko leh AIDS do pawlte ciaptehna (symbol) ahi hi. HIV hik pai kawma nuntakna hun a zangte hehpih huaizia leh huh a kuulzia pulaakna nam khat ahi hi. Kum 1991 in New York ah kizang masa hi. AIDS veite midangten neu et leh tuam bawl ding ahih tuanlohna te pulaak uh hi. AIDS veite lamah pangin a dikna uh kepbitsak zel sawm uh hi.Tua etsakna ding in ribbon san a kizang ahi hi. Red Ribbon hilhcianna tuam tuam te hih a nuaia bang ahi hi.\nA san in itna kilatsakna ahi hi. HIV hik vei a damzo nawn lo dingte hehpih leh it ding ahi hi. Itna meel a thei lo leh amau a mawhsak leh a neu et peuh ki om thei hi. Ahizongin tuabang ding hi lo hi.Itna pen amau adingin damna zatui zahin thupi hi. Itna leh ngaih a nei ten rose paksan piakna tawh itna lak uh hi. Tua mah bangin i sanggam HIV/AIDS sal a taangte tungah itna kilangsak ni.\nA san pen sisan etsakna zong hi in sisan pen nuntakna ahi hi.AIDS hanga dah leh kap mi tampi om uh hi. Sihna lampi a zui tampi om uh hi. Eimi te lakah HIV hik pai ki behlap sem sem mawk hi. Nuntakna manpha mah mah ahihmanin AIDS hanga bei dingin pammaih hi.\nA san pen hehna etsakna zong ahi hi. Mai san zah donga iki nial ciang pen heh mah mah cihna hi mawk hi. Tua mah bangin HIV tungah nakpi takin heh suah huai hi. HIV hik pen gilo mah mah hi.Tua mah dawm lo in zahtak lo a, hehpihna zong nei ngei lo hi. A zumhuai leh a na thei bang pen in mihingte susia hi. Natna gilo pen khat ahi hi. AIDS natna hangin zomi tampi sit a uh hi. A vei a si ding tampi om lai hi. A vei a kitheikhia nailo zong om ding hi.\nA san pen lauhuai ciaptehna nam khat ahi hi. Motor ah dialsan a kikhai ciangin ‘hong neh kei un lauhuai hi’ cihna ahi hi. Tua ahihmanin neh luat loh pen hoihzaw mai hi. Quarry a sem ten puan san a khai ciangin lauhuai tadih cihna hi. Suang hal ding aihkeh suangtuk ding om cihna ahi hi. Galkap sungah dialsan khim te a si ngam te hiin lauhuai uh hi.\nAIDS do pawlten Red Ribbon a zat ciangun,” HIV/AIDS pen lauhuai hi, maingap ding hi lo hi” cihna ahi hi. A san lam lim lim pen lauhuai cihna hizaw pian hi. Pau Tun Thang\nPrevious: Veeng le Paam\nNext: Aki sin nailo ~ Thawn Tuang


url: =Bawlung Siam Zidane le Khedap Thu ~ Khat Thang :: ZOMI DAILY\nposted on 21 November 2014 at 12:27 pm Lomkholna: Article, Khatthang\nBawlung Siam Zidane le Khedap Thu\n“I once cried because I had no shoes to play football with my friends, but one day I saw a man who had no feet, and I realized how rich I am.” – Zinedine Zidane\nLeitung ah bawlung siam mahmah a minthang Mr. Zidane kammal ahi hi. “Ka neu lai-in ka lawmte tawh bawlung ka suih khopna ding bawlung khedap nei lo-in ka kap ngei hi. Ahi zongin pasal khe tawng khat ka muh ni khatin kei le kei ka hauh lamtak ka kiphawk thei pan hi.”\nKhat veivei, eite in zong I deih, I lunggulh I neih zawh pak loh teh ei neih bang a nei zo lo zong aom ahih lamtak phawkin I neih bangbang tawh a lungkim zo I hih ding thupi hi. Deih genin pan leng mihingte kihuaiham toto ding-a, mong nei lo deihna a nei I hi ding-a, lungkhamna kiguanguan I hi ding hi.\nA dang khat leuleu ah, hanciamna a thupit lam I gen nuam hi. Zidane in a neu lai-in khedap nei zo keng ci-in bawling sui lo-in om hi leh leitung ah minthang vangvang het lo ding hi. Na khat pepeuh ukin sep ding bawl ding I kipat sawm ciangin tua nei lo, hih kisam, tawm vei ngak lai phot ning, ka lawm dingte mahmah piang sa keng,.. cih bangin paulap I zon tohtoh sawm leh a piang zo lo ding vive hong hi ding hi.\nSiam nopna, theih nopna, ngah nopna lungsim phu velvel I neih masak nak leh 50% pen a kigual zo khin ahi hi. Lunggulhna kician I neih nak leh a lampi ding hong kihong toto ding a ni khat ni teh pelmawhin gual zawhna ahi ciang khat I ngah hamtang ding hi.\nKhangnote Sang I kah leh lai-ong nop man, degree ngah nop man bek tawh lai-sin lo-in, theihnopna, deihna takpi tawh sin ding kisam hi. Tua hi leh bel I sinte kizang thei bek dinga I sunmangte hong tangtung zo ding hi.\nKa zak ngei Lai Siangtho lam siamte thugen, Kumpi David in Pasian a dingin Biak Innpi lam nopna lungsim a neih in 50% zo sak khin hi kici hi. A ma khangin Pasian in a lamsak loh hangin a tapa Solomon in a Pa David gelsa teng a zom to hi lel hi kici hi.\nLunggulhna + hanciamna + lampi maan = Gualzawhna hi a, tua guawlzawhna sungah Pasian mun I piak ciangin lungdamna piang bek tham lo, midangte a dingin thupha I suak ding hi.\nPrevious: Thuthak Tomkimcing 20 Nov 2014\nNext: Vondeih Kep Ding – 4 (Pau Khan Kap)


url: =Na Nu Nakhem Ngei Hiam! ~ Dimno’ Pa :: ZOMI DAILY\nposted on 1 November 2016 at 11:05 am Lomkholna: Article, Family, Paukhankap\nIh neulai-in hatlo pipi i nu in,‘hat lua…hatlua…’ ci-in hong khem ciangin i thaneihzah sitlo in i hatna i lak hi. Ih nu pen midangte’ nu tawh tehkak le’ng hatlo kha mah ding hi. Ahi zongin i nu in ei adingin a tha neihzah sithet lo-in hong khem in hong dal tawntung hi. Ih nu hat nawn kei ta leh, ‘Nu, hatlua teh,’ ci-in i nu khemsin zel dih ni!\nIh neulai-in i duh hetlo nektheih khat peuh i nu in tawmciam in, ‘Awi…limsam ei, ciam kik paksin aw leh,’ ci-in hong khem khit ciangin en zong limsa in i ne kik pah hi. Ansia-a i nek, i lawmte kianga i nek leh i zi i pasal’ mehbawl te banglo-in i nu mehbawl lim kei ta leh, ‘Nu, na mehbawl limsi e,’ ci-in i nu khemsin zel dih ni!\nIh neulai-in i nu in hong puan leisakte gol deta in ahi kei leh neu cekcuk in i silh ciangin kilawm hetlo ding himah leng, i nu in, ‘hih na puan tawh kilawm cei,’ hong ci peuh leh kuakua in bangbang hong ci zongin hoih sa-in i silh denden hi. Ih nu, midang nute tawh kibang lo-in aduang ahoih kei zong, teekta in atha puakte nidang atha puak bang nawn lo-in a silh ateen te tawh akilawm nawn kei phial zongin i nu kiang ah, ‘Nu, hih na puansilh tawh kilawm si cia,’ ci-in i nu khemsin zel dih ni!\nIh neulai-in i nu gei bekbek ah i om nuam-a, daileng in apai na ngawn hong taisan ding sa-in i zuiliang hi. I nu paipai na, omom na-ah i om hi. I goltoh ciangin nuntak haksat na hang maw ahih kei leh thudang tuamtuam hang tawh i nu tawh inn khat ah om thei nawn lo-in inn tuamtuak ah i om a, i nu tawh i kimu pakpak thei nawn kei hi. Khat veivei ciang bangin i nu i mangngilh ni bang om liang hi. Tua bang laitak in i nu in ei hong phawk in i hawhkaal ding, i hopih kaal ding hong na lam en den hi. Ih nu i phawk man ta kei zongin i nu i hopih sunsun ciangin, ‘Nu, hong phawk lua ing,’ ci-in i nu khemsin zel dih ni.\nIh neulai-in i nu in i pa theih loh kal in i deih van le nate, nik le puante hong leisak sim zelna pi-in i nu kiangah lungdam thu i genngei kei hi. Ih nu in zong ei tung panin lungdam ing, i cih ding honglam peuhmah lo ding hi. Ahi zongin i nu hong leisak na leh vante hangin i lung adam takpi kei zongin i nu kiangah, ‘Nu, nong na leisak hangin lungdam lua ing,’ ci-in i nu khemsin zel dih ni!\nPrevious: Namsia Vaina Thu ~ Mungpi Khupson\nNext: Zo People (Zomi) once reigned over central Burma ~ Dr. Dongno


url: =Oct 24, 2020 Luana’ kipiakna sumpi ~ MUC\nOct 24, 2020 Luana’ kipiakna sumpi\nAdmin 11:33:00 PM Articles, Offertory Reading Zomi\nLuana’ kipiakna sumpi\n“ Ka sangkahna-ah kei kia bek in phone nei lo hing,’ ci-in, kum 15 a pha luana Bomfim in phone a deihna a pa tungah pulaak hi. A pa in a deih in lei lecin hi ve, ci-in dawng kik a, a tanu in ka lei nading sum nei lo, ci-in tua bangin kiho uh hi. A pa in sangkhak ciangin laibu zuak in. Tua hileh Pasian nasepna lah hi, sum zong ngah ding hi, ci-in hanthawn hi.\nA pa gen bangin Luana in zong laibu zuak a, tua panin a sumte tawh a deih phone lei hi. A sum ngahte lak panin sawm-ah khat leh sumpite zong khia hi. Sangkhak hong tun kik ciangin laibu zuak kik hi. Tua bangin kum khat khit kum khat a laibu zuakna pan a ngah sumte a pa in sumkhol dingin hanthawn hi. Ahi zongin Launa in a sum ngah khempeuh tawh biakinn puahphat nadingin pastor pa pia hi.\nThuumna: Sawm-ah khat leh sumpite Topa tungah ap dingin Lai Siangtho in hong hilh hi. Tua bangin Topa tungah a citakte tungah vantung kamciam tangtung ding hi. Topa in citpiakna sumpi zong a pia dingin hong hilh hi. Eima deihnate zatna-ah sum beisak lo-in leitung nate deihna nial a, Topa gam adingin kipiak ding kisam hi.\nThungetna: Topa aw pilna tawh nungta-in nangmah kong muan theih nadingun hong makaih in. Nang mah in na khempeuh hong PIA PA nahihna hong phawksak in. Leitung nate muan le suan a nei lo-in nang mah a hong muangte hong hi sak in. Amen.